МУҲАРРАМ ОЙИДА НАФЛ РЎЗА ТУТИШНИНГ ФАЗИЛАТИ | Ислом Нури\nМУҲАРРАМ ОЙИДА НАФЛ РЎЗА ТУТИШНИНГ ФАЗИЛАТИ\n6412 марта кўрилган\nАллоҳ таолога ҳамду санолар, Пайғамбаримизга салавоту саломлар бўлсин.\nعَنْ أَبِي هُرَيْرَةَ رَضِيَ اللَّهُ عَنْهُ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: ((أَفْضَلُ الصِّيَامِ بَعْدَ رَمَضَانَ شَهْرُ اللَّهِ الْمُحَرَّمُ، وَأَفْضَلُ الصَّلاةِ بَعْدَ الْفَرِيضَةِ صَلاةُ اللَّيْلِ)) رواه مسلم.\nАбу Ҳурайра разияллоҳу анҳудан ривоят қилинади: Расулуллоҳ соллаллоҳу алайҳи ва саллам дедилар: «Рамазондан кейинги энг афзал рўза Аллоҳнинг муҳаррам ойидаги рўзадир, фарз намоздан кейинги энг афзал намоз тунги намоздир» (Имом Муслим ривояти).\nБу ҳадисда «Аллоҳнинг муҳаррам ойи» деб ойни Аллоҳга қўшиб айтишдан мақсад бу ойнинг фазилатини баён қилишдир. Мулло Алий ал-Қори: «Ҳадиснинг зоҳирий маъносидан муҳаррам ойининг ҳаммаси тушунилади», дейди. Бироқ Пайғамбар соллаллоҳу алайҳи ва саллам рамазондан бошқа бирор ойда тўла рўза тутмаганлари собит бўлган. Шунинг учун бу ҳадисдан муҳаррам ойида тўлиқ рўза тутиш эмас, балки унда иложи борича кўпроқ рўза тутишга тарғиб қилингани тушунилади.\nОшуро кунида рўза тутишнинг фазли\nУламоларнинг сўзларига кўра «Ошуро» муҳаррам ойининг ўнинчи кунидир.\nУнинг фазилатини қуйидаги ҳадислар баён қилади:\nعَنْ ابْنِ عَبَّاسٍ رَضِيَ اللَّهُ عَنْهُمَا قَالَ: «مَا رَأَيْتُ النَّبِيَّ صَلَّى اللَّهُ عَلَيْهِ وَسَلَّمَ يَتَحَرَّى صِيَامَ يَوْمٍ فَضَّلَهُ عَلَى غَيْرِهِ إِلاّ هَذَا الْيَوْمَ: يَوْمَ عَاشُورَاءَ» وَهَذَا الشَّهْرَ يَعْنِي شَهْرَ رَمَضَانَ.\nАбдуллоҳ ибн Аббос розияллоҳу анҳумо дедилар: «Расулуллоҳ соллаллоҳу алайҳи ва салламни ошуро кунидаги каби бирор куннинг рўзасини афзал билиб, унинг рўзасини тутишга тиришганларини кўрмадим» ва мана шу ой яъни рамазон ойи(да ҳам шундай тиришар эдилар).\nوقال النبي صلى الله عليه وسلم: «صيام يوم عاشوراء، إني أحتسب على الله أن يكفر السنة التي قبله» صحيح الجامع 3853.\nПайғамбар соллаллоҳу алайҳи ва саллам дедилар: «Мен Аллоҳдан Ошуро кунининг рўзасини ўтган йилга каффорот қилишини умид қиламан». (Каффорот – бирор қилинган ёмон ишни ювиб юборувчи амал ёки нарса. Ҳадис маъноси: ўтган йилда қилинган кичик гуноҳлардир.) Аллоҳ таолонинг бизга бу каби унинг рўзаси билан бир йиллик кичик гуноҳларни ювиб юборадиган бир кунни бериб кўйиши Раббимизнинг мислсиз фазлу карам соҳиби эканига далолат қилади.\nБу кунда яҳудийларга хилоф иш тутиш\nعَنْ ابْنِ عَبَّاسٍ رَضِيَ اللَّهُ عَنْهُمَا قَالَ: ((قَدِمَ النَّبِيُّ صَلَّى اللَّهُ عَلَيْهِ وَسَلَّمَ الْمَدِينَةَ فَرَأَى الْيَهُودَ تَصُومُ يَوْمَ عَاشُورَاءَ فَقَالَ: مَا هَذَا؟ قَالُوا: هَذَا يَوْمٌ صَالِحٌ. هَذَا يَوْمٌ نَجَّى اللَّهُ بَنِي إِسْرَائِيلَ مِنْ عَدُوِّهِمْ. فَصَامَهُ مُوسَى. قَالَ: فَأَنَا أَحَقُّ بِمُوسَى مِنْكُمْ. فَصَامَهُ وَأَمَرَ بِصِيَامِهِ)) رواه البخاري.\nАбдуллоҳ ибн Аббос розияллоҳу анҳумо дедилар: «Пайғамбар соллаллоҳу алайҳи ва саллам Мадинага келганларида яҳудийларни Ошуро кунида рўза тутаётганларини кўрдилар ва “бу қандай кун?” деб сўрадилар. Улар: “Бу яхши кун. Бу кунда Аллоҳ Бани Исроилни душманларидан халос этган ва Мусо у кунда рўза тутган”, дейишди. Расулуллоҳ соллаллоҳу алайҳи ва саллам: «Мен Мусога сизлардан кўра ҳақлироқман», дедилар, бу кунда рўза тутдилар ва унда рўза тутишга буюрдилар». (Имом Бухорий ривояти)\nو في رواية مسلم: ((هذا يوم عظيم أنجى الله فيه موسى وقومه وغرّق فرعون وقومه))\nИмом Муслимнинг ривоятларида «Бу улуғ кун. Аллоҳ унда Мусо ва унинг қавмига нажот берган, Фиръавн ва унинг қавмини ғарқ қилган», дейилган. «Мусо у кунда рўза тутган» ибораси Муслим ривоятида: «Мусо у кунда Аллоҳга шукр қилиб рўза тутган, биз ҳам тутамиз» зиёдаси билан келган.\n«Бу кунда рўза тутиш жоҳилият даврида Пайғамбаримиз келишларидан аввал ҳам маълум бўлган. Ойша онамиз розияллоҳу анҳодан собит бўлган ривоятда: «Жоҳилиятдаги одамлар ҳам у кунда рўза тутар эдилар», дейилади.\nИмом Қуртубий айтади: «Қурайш бу куннинг рўзасини тутишда Иброҳим алайҳиссалом каби ўзларидан аввалгиларнинг шариатларига мувофиқ амал қилган бўлишлари мумкин. Пайғамбар соллаллоҳу алайҳи ва саллам ҳам Маккадалик вақтларида бу кунда рўза тутганлари ривоятларда собит бўлган. Мадинага ҳижрат қилганларида яҳудларнинг бу кунда жамланиб байрам қилаётганларини кўрдилар, шунда улардан бунинг сабабини сўрадилар, улар юқордаги ҳадисда зикри ўтганидек жавоб бердилар. Пайғамбаримиз яҳудларга хилоф ўлароқ бу кунни байрам қилмасдан, балки, унда рўза тутишга буюрдилар. Имом Муслимнинг ривоятида: «Ошуро – яҳудлар уни улуғлаб байрам қиладиган кун эди», дейилади.\nПайғамбаримиз соллаллоҳу алайҳи ва салламнинг бу кунда рўза тутишга буюришларига ундовчи нарса яҳудларга хилоф иш тутишни севиш ҳамда уларнинг оғизлари очиқ бўладиган байрам кунларида рўза тутишдир» (Ҳофиз Ибн Ҳажарнинг «Фатҳул Борий шарҳу саҳиҳил Бухорий» китобидаги сўзларидан қисқартириб келтирилди).\nЯҳудларга янада қаттиқроқ хилоф иш қилиш учун, агар улар бу кунда рўза тутадиган бўлсалар, улардан аввал бир кун қўшиб рўза тутишга Расулуллоҳ соллаллоҳу алайҳи ва саллам амр этганлар:\nМуҳаррамнинг тўққизинчи ва ўнинчи кунларида рўза тутишнинг мустаҳаблиги\nروى عَبْدَ اللَّهِ بْنَ عَبَّاسٍ رَضِيَ اللَّهُ عَنْهُمَا قال: ((حِينَ صَامَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَوْمَ عَاشُورَاءَ وَأَمَرَ بِصِيَامِهِ قَالُوا يَا رَسُولَ اللَّهِ إِنَّهُ يَوْمٌ تُعَظِّمُهُ الْيَهُودُ وَالنَّصَارَى فَقَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ فَإِذَا كَانَ الْعَامُ الْمُقْبِلُ إِنْ شَاءَ اللَّهُ صُمْنَا الْيَوْمَ التَّاسِعَ. قَالَ: فَلَمْ يَأْتِ الْعَامُ الْمُقْبِلُ حَتَّى تُوُفِّيَ رَسُولُ اللَّهِ صَلَّى اللَّهُ عَلَيْهِ وَسَلَّمَ)) رواه مسلم.\nАбдуллоҳ ибн Аббос розияллоҳу анҳумо ривоят қилади: «Расулуллоҳ соллаллоҳу алайҳи ва саллам Ошурода рўза тутиб ва бунга буюрганларида саҳобалар: “Бу яҳуд ва насоролар улуғлайдиган кун”, дедилар. Расулуллоҳ соллаллоҳу алайҳи ва саллам: “Иншааллоҳ келаси йил бўлса тўққизинчи кунни ҳам тутамиз”, дедилар. Келаси йил келмасдан туриб Расулуллоҳ соллаллоҳу алайҳи ва саллам вафот этдилар» (Имом Муслим ривояти).\nСалаф уламолари тўққизинчи ва ўнинчи кунларда рўза тутиш мустаҳаб дедилар. Чунки Пайғамбар соллаллоҳу алайҳи ва саллам ўнинчи кунни тутиб, тўққизинчи куннинг рўзасини ҳам ният қилган эдилар.\nБаъзи уламолар: “Тўққиз билан ўнни бирга қўшиб тутишнинг сабаби ўннинг ўзида рўза тутиш билан яҳудларга ўхшаб қолмаслик бўлса керак”, деганлар.\nАйтиб ўтилган сўзларга биноан маълум бўладики, Ошуро рўзасини тутишнинг бир неча кўринишлари бор экан: унинг энг ози фақат ўнинчи кунни тутиш, ундан кейингиси тўққизинчи кунни кўшиб тутиш, ундан кейингиси эса ўнинчига ўн биринчи кунни қўшиб тутиш. Муҳаррам ойида қанча кўп рўза тутилса шунча яхши.\nОшуро рўзаси нимага каффорот бўлади?\nИмом Нававий раҳимаҳуллоҳ деди: «(Ошуро рўзаси) барча кичик гуноҳларга каффорот бўлади. Бунинг маъноси: у (рўза тутган)нинг катта гуноҳларидан бошқа барча гуноҳлари кечирилади, деганидир».\nЯна сўзларида давом этиб айтади: «Арафа кунининг рўзаси икки йилга каффорот бўлади, Ошуро рўзаси эса бир йилга. Намоз ўқувчининг «омин»и фаришталарнинг “омин”ларига мувофиқ келса, у одамнинг аввалда қилган гуноҳлари кечирилади. Зикри ўтган амалларнинг ҳаммаси каффорот учун яроқлидир. Агар каффорот қилиниши керак бўлган гуноҳ сағиралар топилса, каффорот қилади. Борди-ю, кабира ҳам, сағира ҳам топилмаса, бу амаллар соҳибига ҳасанотлар ёзилади, унинг даражаси бир поғонага кўтарилади. Агар бу амаллар битта ёки бир нечта гуноҳ кабирага йўлиқса-ю, гуноҳ сағираларга йўлиқмаса, кабираларни енгиллатиши умид қилинади» («Ал-мажмуъ шархул-муҳаззаб», 6-жуз, “Арафа рўзаси”).\nШайхулислом Ибн Таймийя айтади: «Таҳорат, намоз, рамазон рўзаси, Арафа ва Ошуронинг рўзалари гуноҳ сағиралар учунгина каффорот бўлади».\nРўзанинг савоби билан алданмаслик\nБаъзи кишилар Ошуро ёки Арафа каби кунларнинг рўзаси билан алданиб қоладилар, ҳаттоки баъзилари бундай дейди: “Ошуронинг рўзаси бир йиллик гуноҳларни ювиб юборади, Арафанинг рўзаси бўлса зиёда ажр бўлиб (фойдага) қолади”. Ибн Қаййим айтади: «Мана бу алданган кимса рамазоннинг рўзаси ва беш вақт намоз Арафа ва Ошуро рўзаларидан улуғроқ ва каттароқ эканлигини билмайди, ҳолбуки, намоз ва рўза бир-бирларининг ўрталаридаги сағираларга каффорот бўлиши учун катта гуноҳлардан сақланилган бўлиши шарт. Рамазон келгуси рамазонгача, жума келгуси жумагача ўрталаридаги кичик гуноҳларни ювиб юборишга қодир бўлиши учун унга катта гуноҳларни тарк қилишнинг қўшилиши зарур. Шу икки иш бирлашгандагина гуноҳ сағираларни ювиб юбора оладилар. Баъзи алданган кишилар қилган тоат-ибодатлари гуноҳларидан кўп деб ўйлайди. Бу бечора қилган ёмон амалларини ҳисоб-китоб қилмайди, бирор гуноҳ иш қилиб қўйдиммикин деб ўйламайди ҳам. Бир яхши амал қилса, унга маҳкам ёпишиб олади. Бу одам худди тили билан бир кунда юз марта тасбеҳ ёки истиғфор айтган, сўнгра мусулмонларни ғийбат қилган ва уларнинг обрўларига путур еткизган, кун бўйи Аллоҳ рози бўлмайдиган гапларни сўзлаган кишига ўхшайди. Бу каби одамлар тасбеҳ ва таҳлилларни улкан-улкан ажрларига қарайдилар, аммо лекин ғийбатчи, ёлғончи ва уйдирмачиларнинг жазоларига қиё боқмайдилар, бу қип-қизил хом хаёлликдир».\nАзиз биродарлар, бу улуғ ойда ҳар хил бидъат ишлардан узоқ бўлинглар! Баъзи одамлар бу кунни байрам қилсалар бошқалари уни мотам куни қиладилар. Ҳар икки амал суннатга хилофдир. Бу кунни мотам куни қилувчиларнинг даъволарига кўра, бу кунда Ҳусайн ибн Али розияллоҳу анҳумо қатл қилингандир. Улар рофиза-шиалардир. Уларнинг йўлларига эргашиб Ислом қайтарган юзга уриш, кўйлакларни йиртиш, доду фарёд чекиш, баданларга занжирлар билан уриш ва қонатиб аза тутишдан эхтиёт бўлинг! Бу Ислом динига ёт бўлган бидъат ишдир. Ислом уларнинг бу амалларидан покдир. Аллоҳ бандаларига мехрибондир, уларни бу каби ўзини ўзи азоблайдиган амалларга буюрмайди.\nКелинг азиз ака-укалар ва опа-сингиллар, бу улуғ айёмларда Аллоҳнинг ибодатига тиришайлик, Аллоҳ рози бўладиган ишларни қилиб, у суймайдиган амаллардан четланайлик!\nАллоҳ таоло барчамизни ўзи суйиб рози бўладиган амалларга муваффақ айласин, тўғри йўлидан адаштирмасин!\nАллоҳ Пайғамбаримизга, у зотнинг оиласи ва саҳобаларига салавот ва саломлар йўлласин!\nТайёрловчи: Абдулҳафиз Домла раҳимаҳуллоҳ


ЎзА - Жанубий Корея афсусда...\n22.05.2018 12:40 Чоп этиш версияси\nПхунгеридаги ядро полигонининг расмий ёпилиш маросимида ўз журналистлари қатнаша олмаётганидан Жанубий Корея афсусда.\nБу ҳақда мамлакатнинг миллий бирлаштириш ишлари вазирлиги баёнот берди, деб ёзади РИА Новости.\nҚайд этилишича, КХДР томонидан таклиф этилганига қарамай Жанубий кореялик журналистлар 23-25 май кунлари Пхунгеридаги ядро полигонининг расмий ёпилиш маросимида қатнаша олмайди.\nБаёнотда шунингдек, ҳукумат КХДРнинг Корея ярим оролини ядроқуролсизлантиришни якунлаш ва тинчликни таъминлашда амалий қадам қўйишидан умидворлиги таъкидланган.\nЖорий йилнинг апрель ойида Жанубий ва Шимолий Корея ўртасида ўтказилган олий даражадаги саммитда Ким Чен Ин Мун Чже Инга Пхунгеридаги ядро полигонини ёпишни ваъда қилган эди. Шундан сал вақт ўтиб КХДР Меҳнат партияси айни ваъдани расмий қарор билан қўллаб-қувватлади. Аммо, Пхеньян АҚШ ва Корея Республикаси ўтган ҳафталарда ўтказган ҳарбий-ўқув машғулотларни рўкач қилиб Шимол ва Жануб вазирларининг юқори даражадаги музокараларини қолдирди. Ким Чен Ин ва Дональд Трампнинг 12 июнда Сингапурда бўладиган учрашуви тақдири ҳам номаълумлигича қолмоқда.\nЭслатиб ўтамиз, кеча ТАССнинг исм-шарифи ва лавозими ошкор этилмаган манбаси Пхеньян Пхунгеридаги ядро полигонининг расмий ёпилиш маросимида иштирок этадиган ҳар бир Жанубий кореялик журналист учун виза тўлови сифатида 10 минг доллардан талаб қилаётганини маълум қилган эди. Ваҳоланки, аввал бошда Шимолий Корея чет эллик журналистлар делегацияси сарф-харажатларини ўз зиммасига олган бўлган.


Фарғона шаҳар истеъмолчилар ҳуқуқларини ҳимоя қилиш жамиятида И.Аблкелямовнинг Ўзбекистон истеъмолчилар ҳуқуқларини ҳимоя қилиш жамиятлари федерацияси ишонч телефонига қилган мурожаати ўрганилди. Истеъмолчи мурожаатида газ таъминоти масаласидаги ўз эътирозларини билдириб ўтган.\nМазкур мурожаат “Ҳудудгаз Фарғона” газ таъминоти филиали Фарғона шаҳар бўлими ҳамкорлигида ўрганилганда, истеъмолчининг эътирозлари ўринли эканлиги қайд қилинди. Ўрганишга газ таъминоти идораси томонидан 10.06.2022 йил кунида тақдим қилинган жавоб хатига кўра, истеъмолчининг фойдаланилган табиий газ учун тўловлари қайта ҳисоб-китоб қилиниши натижаларига мувофиқ унинг хонадонидаги газ ҳисоблагич кўрсаткичи 1917 метр куб бўлгани ҳолда, “Биллинггаз” дастури билан солиштирилганда 279385.35 (икки юз етмиш тўққиз минг уч юз саксон беш сўм ўттиз беш тийин) нореал қарздорлик вужудга келганлиги, ҳолат юзасидан тегишли ҳужжатлар жамланиб, нореал қарздорликни бартараф этиш чора-тадбирлари кўрилганлиги ва 25.06.2022 йил кунига бу ишлар ижобий ҳал қилиниши маълум қилинган.\nШундан сўнг Фарғона шаҳар жамияти томонидан ўрганиш натижалари юзасидан истеъмолчига расмий жавоб юборилган.\nФарғона шаҳар жамияти мутахассиси\nМамлакатимизни ривожлантириш – пировард мақсадимиз\nМузлатгичда кафолат муддати ичида нуқсон чиқди


Ўзбекистон бу йил яна бир партия евробондлар чиқариши мумкин. Бу ҳақида Санкт-Петербургда 3-5 июль кунлари бўлиб ўтган халқаро молиявий конгресс доирасида Марказий банки раиси Мамаризо Нурмуратовнинг Блумберг агентлигига маълум қилди.\n“Ўзбекистон йил охирига қадар қиймати долларда бўлган евробондлар чиқариши мумкин. Бу бизга мамлакат “кредит тарихини” яратиш учун керак. Ўзбекистон халқаро қарз бозорига яқинда чиқди, феврал ойида чиқарилган евробондлар биринчи қадам бўлди. Инвесторлар эса “кредит тарихи” билан қизиқади”, - деди Марказий банк раиси.\nУзоқ йиллар давомида халқаро кредит бозори учун ёпиқ бўлган Ўзбекистонга сўнгги йилларда халқаро кредиторлар томонидан катта қизқиш билдирилмоқда. Феврал ойида қиймати 1 миллиард доллар бўлган 10 йиллик евробондлар чиқарилди.\nBloomberg Barclay индексига кўра, Ўзбекистоннинг биринчи партия облигацияларига инвесторлар орасида талаб жуда катта бўлди. Ўсаётган бозорларда ўртача фоиз ставкаси 6,2 % бўлиб турган бир вақтда Ўзбекистон облигациялари 8,4% гача кўтарилди. Биринчи муваффақиятдан сўнг Ўзбекистон Марказий банки 2019 йил охирига қадар яна бир марта ана шундай эмиссия чиқаришни режалаштирмоқда.\n“Иккинчи партия облигациялар долларда чиқарилади, чунки бизнинг ташқи савдо асосан долларда олиб борилмоқда. <...> Халқаро қарз бозорига чиқар эканмиз, биз хорижий инвесторларга тўғридан-тўғри инвестиция киритиш учун сигнал бермоқдамиз.”, - деди Нурмуратов.\nХалқаро валюта жамғармаси ҳисоботига кўра, Ўзбекистон ислоҳотларнинг биринчибосқичини муваффақиятли амалга ошириб иқтисодини қайта қурмоқда. 2019 йилда аҳолиси 30 миллион киши бўлган мамлакатда ЯИМ ўсиши 5,5 % бўлиши кутилмоқда.


Жаҳон банки Ўзбекистонга йўлларни таъмирлашга 200 млн доллар беради\n15:02 / 01.07.2015\n2015 йилнинг охирига қадар Жаҳон банки Ўзбекистон автомобиль йўлларини таъмирлаш учун 200 млн доллар миқдорида кредит тақдим қилади. Бу ҳақда банк сайти орқали хабар қилинди.\n240 млн доллар бошланғич қийматга эга лойиҳанинг биринчи босқичида Тошкент вилоятидаги йўлларнинг умумий узунлиги 158 км бўлган 20 участкасида таъмирлаш ишлари олиб борилади. Иккинчи босқич эса Фарғона водийсида шу йўналишдаги ишларни амалга оширишни кўзда тутади.\nЛойиҳа реализацияси 4 йил давом этади.\n2009 йил майида Ўзбекистон президенти 2009-2015 йилларда биринчи тоифали миллий автомагистрални қуриш дастурини тасдиқлаган эди. лойиҳанинг умумий қиймати 3.44 млрд долларни ташкил қилади. Айни пайтда ҳукумат магистраль қурилишига халқаро молиявий институтларининг 1.318 млр доллар миқдоридаги қарзларини жалб қила олди, бу пулларга 2 300 км йўл қурилди.


Тўра Мурод: Ҳокимнинг сўзларига тузатиш ёхуд «ҳам айтадур, ҳам қайтадур» ибораси «трендда» | Fayzbog.uz\n07.11.2017 / Каримберди Тўрамурод /\nАндижон вилоят ҳокимининг “Ўқитувчилар ва духтурларни пахтага чиқариш жиноят, ким уларни пахтага опчиқса, ўзим жазолайман”, деган сўзларига кичик тузатиш киритилди. Ўша сўзларни қуйидагича ўқишингиз сўралади: “Ўқитувчилар ва духтурларни ЎЗ ВИЛОЯТИМИЗДА пахтага чиқариш жиноят, ким уларни БОШҚА ВИЛОЯТГА пахтага опчиқМАса, ўзим жазолайман”.\n“5 ноябрь куни Тошкент вилояти Бўка ва Бекобод туманларига Олмалиқ шаҳар Соғлиқни сақлаш бошқармаси шифокор ва ходимлари пахта пахта теришга келган.\nБекобод тумани Зафар ҚФЙ ҳудудида жойлашган Далварзин 1, 2, 3, 4, 5 бўлимларида Андижон вилоятининг турли туманларидан олиб келинган мактаб ва коллеж ўқитувчилари пахта термоқда. «Талабаларга газеталардан ташлаб келганман, кроссворд ечиб ўтиргандир», деб ҳазил аралаш сўз юритади Олтинкўл туманидаги коллежлардан бирида муаллимлик қилувчи пахтакор.\nМаҳаллий аҳоли вакилларининг тасдиқлашича, водийдан келган ўқитувчилар қишлоқ уйларига тақсимот асосида жойлаштирилган. Избоскан ва Булоқбоши туманларида жойлашган мактаблар ўқитувчиларига бош бўлиб, тегишли туман ҳокимларининг Хотин-қизлар масалалари бўйича ўринбосарлари ҳам Тошкент вилоятига келган”.\nОртиқча изоҳга ҳожат йўқ. Фақат олдинроқ “Фейсбук” тармоғи фойдаланувчиларига учта савол бериб, уч ибора маъносини айтиб беришларини сўрагандим. Ўша уч саволни эслатмоқчиман, холос:\n1. “Анжанчасига” иборасининг маъноси нима?\n2. “Ҳам айтадур ҳам қайтадур” иборасининг маъноси нима?\n3. “Йигит қасам ичмайди” иборасининг маъноси нима?\nЗукко ўқувчи айни дамда учала саволга ҳам жавоб топди, деб ўйлайман.\nМажбурий меҳнатПахта теришЎқитувчи ва духтурлар\nДолзарб 2 комментария\nпахта пунктида кеч соат 20-22 гача фермердан илтимос килиб терган пахтамизни енгил машина, трактор, араваларда топширябмиз. нафакат 1 чорак «тугатилди» укитувчида умид, ишонч тугатилди. надеемся будет большие изменения после хлопок\nБизарда хам укитувчиларга узларинг терган пахтани трактор ва тележка топиб хлоппунктга топширасан дейишган. Далада фермер йук.


Микстард 30 – medu.uz – Дорилар ҳақида маълумотлар ўзбек тилида\nHome Йўриқномалар Микстард 30\nПрепаратнинг савдо номи: Микстард® 30\nДори шакли: инъекция учун суспензия 100 ХБ/мл.\nфаол модда: 100 ХБ одам инсулини.\n1 флакон 10 мл сақлайди, бу 1000 ХБ га эквивалент.\nБир ХБ (халқаро бирлик) 0,035 мг сувсиз одам инсулинига тўғри келади.\nМикстард® эрувчи инсулин ва изофан (NPH) инсулиннинг аралашмасидан иборат\nМикстард® 30 30% эрувчи одам инсулини ва 70% изофан-инсулиндан ташкил топган.\nёрдамчи моддалар: рух хлориди, глицерол, метакрезол, фенол, натрий гидрофосфати дигидрати, натрий гидроксиди/хлорид кислотаси (рН ни тўғрилаш учун), протамин сульфати, инъекция учун сув.\nТаърифи: оқ суспензия, турганида тиниқ рангсиз ёки деярли рангсиз чўкма устки суюқлик ва оқ рангли чўкмага бўлинади.\nФармакотерапевтик гуруҳи: инъекция учун инсулин ва инсулиннинг аналоглари, тез таъсир қилувчи инсулин билан комбинацияланган оралиқ таъсирли одам инсулини.\nҚонда глюкозанинг даражасини пасайтириш самарасини инсулинни мушак ва ёғ хужайраларининг рецепторлари билан боғланиши оқибатида глюкозани ўзлаштирилишига ёрдам беришига, шунингдек бир вақтда глюкозани жигардан тушишини сусайишига асосланган.\nМикстард® иккиланган таъсирга эга инсулиндир. У кечи билан 1/2 соатдан кейин таъсир қила бошлайди, максимал самарасига кечи билан 2-8 соатдан кейин эришилади, таъсирининг давомийлиги умуман 24 соатгача етиши мумкин.\nИнсулиннинг қон оқимида ярим чиқарилиш даври бир неча минутни ташкил қилади. Ва демак, инсулин сақловчи препаратнинг таъсирини хусусияти унинг айнан сўрилиш характеристикалари билан белгиланади. Ушбу жараёнга қатор омиллар (масалан, инсулиннинг дозаси, юбориш усули ва жойи, тери ости ёғ клетчаткаси қаватининг қаланлиги, диабетнинг тури) таъсир кўрсатади. Шундай қилиб, инсулин сақловчи препаратларнинг фармакокинетик хусусиятларига шахсларнинг ичидаги ва шахслараро ўзгарувчанлик таъсир қилади.\nСўрилиш профили, препарат мувофиқ равишда тез ва секин сўриладиган инсулин препаратларининг аралашмаси эканлиги билан боғлиқ. Тез таъсирга эга инсулиннинг қон плазмасидаги максимал концентрациясига тери остига юборилганидан кейин кечи билан 1,5-2,5 соатдан кейин эришилади.\nҚонда айланиб юрувчи инсулин антителаларидан ташқари (агар улар бўлса), плазма оқсиллари билан тўлиқ боғланиши кузатилмайди.\nТаърифга кўра одам инсулини инсулин протеазаси ёки инсулинни парчаловчи ферментлар томонидан, шунингдек оқсил-дисульфидизомераза томонидан парчаланади. Тахминларга мувофиқ инсулиннинг молекуласида бир неча парчаланиш (гидролиз) сайтлари сақланади; парчаланганидан кейин ҳеч қандай метаболитлар ҳосил бўлмайди.\nЯрим чиқарилишининг якуний даври тери ости тўқималаридан сўрилиш тезлиги билан белгиланади. Ярим чиқарилишининг якуний даври (tS), шундай қилиб, инсулинни плазмадан тоза ҳолда чиқарилишини эмас, балки сўрилишининг кўрсатгичи ҳисобланади (қон оқимидаги инсулиннинг tS бир неча минутни ташкил қилади). Текширишларга мувофиқ tS тахминан 5-10 соатни ташкил қилади.\n1 ва 2 тип қандли диабет;\nқандли диабети бўлган беморларда гликемик назоратни бузилиши билан бирга кечувчи шошилинч ҳолатларда қўлланади.\nМикстард® иккиланган таъсирга эга инсулиндир. Бу икки фазали таъсирга эга дори шаклидир, унинг таркибига ҳам тез таъсирга эга инсулин, ҳам давомли таъсирга эга инсулин киради. Инсулиннинг мажмуавий препаратлари, агарда бошланғич тез ва давомлироқ самараларни қўшилиши талаб қилинса, одатда кунига бир ёки икки марта юборилади.\nТавсия қилинган доза\nДоза ҳар бир беморнинг заруратига мувофиқ шахсий равишда белгиланади. Инсулинга бўлган шахсий эҳтиёж одатда кунига 0,3 дан 1,0 ХБ/кг гача тебраниб туради. Инсулинга бўлган суткалик эҳтиёж, инсулинга резистентлиги бўлган беморларда (масалан, жинсий етилиш даври давомида ёки семириш сабабли) юқори ва эндоген инсулини бироз қолдиқ ишлаб чиқарилиши бўлган беморларда паст.\nҚандли диабети бўлган беморларда оптималлаштирилган гликемик назорат диабетнинг кечки асоратларини пайдо бўлиш муддатини кечиктиради. Шу сабабли қонда глюкозанинг даражасини синчиклаб назорат қилиш тавсия қилинади. Препарат овқат қабул қилиш ёки углеводлар сақловчи енгил таом тановул қилишдан 30 минут олдин юборилади.\nЁндош касалликлар, айниқса инфекцион касалликлар ва иситмали ҳолатлар одатда беморнинг инсулинга бўлган эҳтиёжини оширади. Буйрак ва жигар етишмовчилиги инсулинга эҳтиёжни пасайтириши мумкин, шунингдек беморнинг жисмоний фаоллиги ёки унинг одатдаги овқатланиши ўзгарганида ҳам дозани танлашга зарурат туғилиши мумкин. Дозани танлаш беморни инсулин сақловчи бир препаратдан бошқасига ўтишда ҳам зарур бўлиши мумкин.\nТери остига юбориш учун. Инсулин суспензияларини зинҳор вена ичига юбориш мумкин эмас. Микстард® тери остига сонга ёки қорин деворига юборилади. Шунингдек қулайлик учун, препаратни думба соҳасига ёки дельтасимон мушакка юбориш мумкин. Қорин деворига тери остига инъекция қилиш, бошқа соҳаларга қилинган инъекцияга қараганда тезроқ сўрилишни таъминлайди. Бармоқлар билан ушлаб олинган тери бурмасига инъекция қилиш, мушак ичига беҳосдан инъекция қилиш хавфини минималлаштиради. Препаратнинг дозасини тўлиқ юборилишини таъминлаш учун, игна камида 6 секунд давомида тери остида қолиши керак. Липодистрофияга (липоатрофия ва липогипертрофия) йўл қўймаслик учун препаратни юбориш жойини анатомик соҳа чегарасида ўзгартириш керак.\nМикстард® препаратига, бу дори воситасини қўллаш бўйича йўриқномаси бўлган илова-варақа илова қилинади. Флаконлар бирликларнинг тегишли шкаласи бўлган инсулин шприцлари билан қўллаш учун мўлжалланган.\nБошқа инсулин сақловчи препаратлар билан бўлгани каби, кўпчилик ҳолларда гипогликемия – бу энг кўп учрайдиган нохуш самарадир. У, инсулиннинг дозаси, инсулинга бўлган эҳтиёжга нисбатан ҳаддан ташқари юқори бўлган ҳолларда пайдо бўлиши мумкин. Клиник текширишларда ва тижорат мақсадида ишлатиш вақтида унинг пайдо бўлиш тез-тезлиги беморларнинг гуруҳи ва дозалаш тартибига қараб ўзгариб туради. Шундай қилиб, гипогликемиянинг тез-тезлиги тўғрисида аниқ маълумотларни келтиришнинг имконияти йўқ. Оғир гипогликемия хушдан кетишга ва/ёки тиришишларга олиб келиши мумкин, шунингдек миянинг фаолиятини вақтинчалик ёки мунтазам ёмонлашишини ёки ҳатто ўлимни чақириши мумкин.\nГипогликемиянинг симптомлари совуқ тер, чарчоқлик, диққатни жамлашда қийинчилик, уйқучанлик, ҳаддан ташқари очлик, кўришни бузилиши, бош оғриғи, кўнгил айниши, юракнинг тез-тез уришини ўз ичига олади.\nҚуйида келтирилган нохуш реакциялар, тез-тезлиги ва аъзолар тизимининг синфига мувофиқ таснифланган. Тез-тезлик тоифалари қуйидаги шартли белгиларга мувофиқ белгиланган: жуда тез-тез (≥1/10); тез-тез (≥1/100 дан <1/10 гача); тез-тез эмас (≥1/1000 дан <1/100 гача); кам ҳалларда (≥1/10000 дан <1/1000 гача); жуда кам ҳалларда (<1/10000) ва номаълум (мавжуд маълумотлар бўйича аниқлаш мумкин эмас).\nТез-тез эмас – периферик нейропатия.\nҚонда глюкозанинг даражаси назорат қилинганида тез яхшиланиш, одатда қайтувчи бўлган “ўткир оғриқли нейропатия” деб номланувчи ҳолат билан боғлиқ бўлиши мумкин.\nЖуда кам ҳалларда – рефракцияни бузилиши.\nРефракцион аномалиялар инсулин билан даволаш бошланганидан кейин учраши мумкин. Бу симптомлар, одатда, қисқа муддатли характерга эга.\nТез-тез эмас – диабетик ретинопатия.\nҚондаги қандни узоқ муддатли кучли назорати диабетик ретинопатияни ривожланиб бориши хавфини пасайтиради. Бироқ гликемик назоратни кескин яхшиланиши билан инсулинотерапияни кучайтириш, ўзи билан диабетик реакцияни вақтинчалик ёмонлашишига олиб келиши мумкин.\nТез-тез эмас – липодистрофия.\nПрепаратни юборилиши бир соҳанинг турли жойларига эмас, балки айни бир жойга амалга оширилгани туфайли, инъекция жойида липодистрофия (липоатрофия ва липогипертрофия) ривожланиши мумкин.\nУмумий характерга эга асоратлар ва юбориш жойидаги реакциялар\nТез-тез эмас – юбориш жойида реакция.\nИнсулин билан даволаш юбориш жойида реакцияларни (қизариш, шишиш, қичишиш, оғриқлар ва юбориш жойида гематома) пайдо бўлиши билан кечиши мумкин. Реакцияларнинг катта қисми вақтинчалик характерга эга ва кейинчалик даволаш вақтида йўқолади.\nТез-тез эмас – шиш.\nИнсулинотерапиянинг бошида шиш ривожланиши мумкин. Одатда бу симптом вақтинчаликдир.\nТез-тез эмас – эшакеми, тошма.\nЖуда кам ҳалларда – анафилактик реакциялар.\nУмумий юқори сезувчанлик симптомлари терида тарқоқ тошма, қичишиш, кучли терлаш, меъда-ичак йўлларини бузилишлари, ангионевротик шиш, нафас олишни қийинлашиши, юракни тез уриши, қон босимни пасайиши ва хушдан кетишлар/эс-хушни йўқотишни ўз ичига олиши мумкин. Умумий юқори сезувчанлик реакциялари ҳаёт учун потенциал хавф туғдиради.\nодам инсулинига ёки ҳар қандай ёрдамчи моддаларига юқори сезувчанликда қўллаш мумкин эмас.\nМаълумки, дори препаратларининг катта миқдори глюкозанинг метаболизмга таъсир кўрсатади.\nҚуйидаги моддалар пациентнинг инсулинга бўлган эҳтиёжини пасайтириши мумкин:\nПерорал диабетга қарши препаратлар, моноаминоксидаза ингибиторлари (МАОИ), бета-адренергик рецепторларнинг носелектив блокаторлари, ангиотензин-I-айлантирувчи фермент ингибиторлари, салицилатлар, анаболик стероидлар ва сульфамидлар.\nҚуйидаги моддалар пациентнинг инсулинга бўлган эҳтиёжини ошириши мумкин:\nПерорал ҳомилага қарши воситалар, тиазидлар, глюкокортикоидлар, тиреоид гормонлар, симпатомиметик воситалар, ўсиш гормони ва даназол.\nБета-блокаторлар гипогликемиянинг симптомларини яшириши ва гипогликемияни бартараф қилишга тўсқинлик қилиши мумкин. Октреотид/ланреотид инсулинга бўлган эҳтиёжни ҳам пасайтириши, ҳам ошириши мумкин. Алкоголь инсулиннинг гипогликемик самарасини кучайтириши ёки сусайтириши мумкин.\nНомутаносиблик. Инсулин суспензияларини инфузия учун эритмаларга қўшиш мумкин эмас.\nТиазолидиндионлар гуруҳи препартлари ва инсулиннинг бошқа препаратлари билан мажмуаси.\nПациентларда тиазолидиндионлар инсулин препаратлари билан мажмуада ишлатилганида димланган юрак етишмовчилигини ривожланиш ҳоллари ҳақида хабар берилган, айниқса бундай пациентларда димланган юрак етишмовчилигини ривожланиш омиллари бўлган пациентларда. Буни тиазолидиндионлар ва инсулин препаратлари билан мажмуавий даволаш буюрилган пациентларда ҳисобга олиш керак. Бундай мажмуавий даволаш буюрилганида пациентларни, уларни димланган юрак етишмовчилигининг белгилари ва симптомларни, тана вазнини ошиши ва шишлар борлигини аниқлаш учун тиббий текширишни ўтказиш керак.\nПрепаратнинг мувофиқ бўлмаган дозаси ёки даволашни тўхтатиш, айниқса I тип диабетда, гипергликемияни ривожланишига олиб келиши мумкин.\nОдатда, гипергликемиянинг биринчи симптомлари бир неча соат ёки бир неча кун давомида, аста-секин пайдо бўлади. Уларга чанқоқлик, сийиш тез-тезлигини ошиши, кўнгил айниши, қусиш, уйқучанлик, терини гиперемияси ва қуриши, оғизни қуриши, иштаҳани йўқолиши, шунингдек нафасда ацетон ҳиди киради. I тур диабетда даволаш бўлмаганида, гипергликемия ҳолати охир-оқибат ўлим билан якун топиш эҳтимоли бўлган кетоацидознинг ривожланишига олиб келади.\nУшбу бемор учун инсулиннинг ҳаддан ташқари юқори дозаси юборилганида гипогликемия ривожланиши мумкин. Овқат қабул қилишни ўтказиб юбориш ёки режалаштирилмаган жадал жисмоний зўриқиш гипогликемияга олиб келиши мумкин. Қондаги глюкозанинг даражасини синчковроқ назорати белгиланганидан кейин, масалан инсулин билан жадалроқ даволашда, беморларда гипогликемияни ривожланишининг одатдаги симптомларини ўзгариши кузатилиши мумкин, ва улар тегишли тавсиялар олишлари керак. Гипогликемияни ривожланишининг одатдаги бўлмаган симптомлари кўп йиллик диабети бўлган беморларда йўқолиши мумкин. Беморни бошқа турдаги инсулин препаратига ёки брендга ўтиши қатъий шифокор кузатуви остида амалга оширилиши лозим. Таъсир қилувчи модданинг миқдорини брендни (ишлаб чиқарувчини), турини (тез таъсирга эга инсулин ва ҳоказо), келиб чиқиши (ҳайвон, одам инсулини, одам инсулини аналоги) ва/ёки ишлаб чиқариш усулини (рекомбинант ДНК технологияси ёки ҳайвонлардан олинадиган) ўзгариши дозани ўзгартиришни талаб қилиши мумкин. Агарда беморни Микстард® га ўтишида дозани танлашнинг зарурати туғилса, у биринчи инъекцияни юборишда ёки биринчи бир неча ҳафта ёки ой давомида бўлиши мумкин. Инсулин билан даволашнинг бошқа турларида бўлгани каби, препаратни юбориш жойида реакцияларни, шу жумладан оғриқ, қичишиш, аллергик тошма, шиш ва яллиғланишни пайдо бўлиш эҳтимоли бор. Юбориш жойларини ушбу соҳа чегарасида узлуксиз алмаштириб туриш, бу реакцияларни камайтириш ёки бартараф қилишга ёрдам бериши мумкин. Одатда, реакциялар бир неча кундан бир неча ҳафтагача бўлган муддатда ўтиб кетади. Кам ҳолларда препаратни юбориш жойидаги реакциялар Микстард® препарати билан даволашни тўхтатишни талаб қилиши мумкин. Гипогликемик реакцияларни ўтказган бир неча беморлар ҳайвонлардан олинган инсулиндан ўтганларидан кейин, гипогликемияни ривожланишининг эрта симптомлари камроқ яққолликка эга бўлгани ёки инсулиннинг аввалги тури билан даволаниш вақтида уларда пайдо бўлганларидан фарқ қилиши тўғрисида хабар беришган. Агарда пациент, минтақаларини ўзгариши билан кечувчи сафарга тайёрланаётган бўлса, у шифокор билан маслаҳатлашиши керак, чунки бу бемор инсулин ва овқатни бошқа вақтда қабул қилишга мажбур бўлишини билдиради. Инсулин суспензиялари инсулинли инфузион дозаторларда ишлатиш учун мўлжалланмаган.\nИнсулинни йўлдош тўсиғи орқали ўтмаслиги туфайли, ҳомиладорлик даврида диабетни инсулин сақловчи препаратлар билан даволашга қарши кўрсатмалар йўқ.\nДиабетни етарли даражада назоратсиз даволашда ривожланиши мумкин бўлган ҳам гипогликемия, ҳам гипергликемия ривожланиш нуқсонларини ва ҳомиланинг она қорнида нобуд бўлиш хавфини оширади. Шу сабабдан ҳомиладорлик даврида ва ҳомиладорликни режалаштиришда аёлларга диабетни даволашда кучайтирилган назорат тавсия қилинади. Одатда, инсулинга бўлган эҳтиёж биринчи уч ойликда пасаяди ва иккинчи ва учинчи уч ойликлар давомида кетма-кет ошиб боради. Туғруқдан кейин инсулинга эҳтиёж, ҳомиладорлик бошлангунича бўлганига тезда қайтади. Эмизиш даврида аёлларни инсулинотерапияси бола учун хавф туғдирмайди. Бироқ Микстард® препаратининг дозасини, овқатланишини ёки уни ҳам буни ҳам бошқариш керак.\nГипогликемия оқибатида пациентнинг диққатни жамлаш ва реакция қобилияти бузилиши мумкин. Бу ушбу қобилиятлар ўзига хос аҳамиятга эга бўлган вазиятларда (масалан, транспорт воситаларини бошқаришда ёки турли механизмларни ишлатишда) хавф туғдириши мумкин. Транспорт воситаларини бошқаришда гипогликемияни пайдо бўлишига йўл қўймаслик учун пациентларга эҳтиёткорлик чораларини кўриш тавсия қилинади. Бу гипогликемиянинг белгилари пайдо бўлиш ҳиссиёти пасайган ёки бўлмаганларда ёки гипогликемия тез-тез учрайдиганларда ўзига хос аҳамиятга эга. Бундай ҳолларда транспорт воситаларини бошқариш мақсадга мувофиқлигини кўриб чиқиш керак.\nХавфсизликнинг клиника олди текширишларининг маълумотлари\nНоклиник маълумотлар хавфсизлик бўйича стандарт фармакологик текширишлар, такрорий дозанинг заҳарлилигини, генотоксикликни, канцероген потенциални, репродуктив фаолияти учун токсикликни текширишлар асосида ҳеч қандай специфик хавфни аниқламаган.\nПрепаратни йўқ қилишда ва у билан муомала қилишдаги махсус эҳтиёткорлик чоралари\nИнсулин сақловчи препаратларни музлатилганидан кейин ишлатиш мумкин эмас.\nМикстард® препарати бўлган флаконни қўллашдан олдин, уни совутгичдан олиш ва хона ҳароратигача исишига қўйиш, сўнгра препаратни биринчи марта ишлатиш учун йўриқномасига мувофиқ инсулинни ресуспензиялаш тавсия қилинади.\nАгарда қайта суспензиялашдан кейин инсулиннинг суспензияси бир хил ва оқ лойқа кўринмаса, уни ишлатишдан воз кечиш керак. Ишлатилмаган препарат ва қолдиқлар маҳаллий талабларга мувофиқ йўқотилиши керак.\nИнсулиннинг дозасини ошириб юборилишининг специфик белгиларини аниқлашнинг иложи йўқ. Бироқ гипогликемиянинг ривожланиши кетма-кет босқичлар орқали ўтади:\nЕнгил гипогликемик ҳолатларни глюкозани ёки қанд сақловчи маҳсулотларни перорал қабул қилиш билан тузатиш мумкин. Шу сабабдан диабети бўлган беморларга ўзлари билан бир неча қанд бўлаклари, конфетлар, печенье ёки қандли мева шарбатини доимо олиб юриш тавсия қилинади.\nОғир гипогликемик ҳолатлар, бемор хушини йўқотганида, тегишли тайёргарликни ўтган шахс томонидан глюкагонни (0,5 дан 1 мг гача) мушак ичига ёки тери остига юбориш билан ёки тиббиёт ходими томонидан вена ичига глюкозани юбориш билан даволаш мумкин. Шунингдек глюкозани вена ичига қуйиш, бемор глюкагоннинг инъекциясига кечи билан 10-15 минут ўтгач жавоб бермаган ҳолларда қўлланади. Бемор хушига келганидан кейин, қайталанишни олдини олиш учун, унга карбонсувларни сақловчи маҳсулотларни истеъмол қилиш тавсия қилинади.\nИнъекция учун суспензия 100 ХБ/мл флаконларда. 10 мл дан препарат резина (бромбутил/полиизопрен) диск билан беркитилган, алюмин қалпоқча билан ёпилган ва пластик химоя қопқоқча билан беркитилган флаконда (1 тур шиша).\n1 ва 5 флаконлар х 10 мл. Сотувда чиқарилишининг барча шакллари бўлмаслиги мумкин.\nСовутгичда 2оС-8оС сақлансин Совутувчи элементга тегишига йўл қўйилмасин. Музлатилмасин. Ёруғликдан ҳимоя қилиш учун флакон картон қутида сақлансин.\nМикстард® препаратига ҳаддан ташқари иссиқлик ва қуёш нурларининг таъсирига йўл қўйиш мумкин эмас. Биринчи очилганидан кейин ёки захира блоки сифатида ишлатилганида совутгичда сақлаш тавсия қилинмайди.\nҚўллаш бўйича йўриқномасига мувофиқ аралаштирилсин.\nПрепаратни иссиқлик ва қуёш нурларининг таъсиридан ҳимоя қилиш керак.\nҲар бир инъекциядан кейин игнани ташлаш керак!\nОчилган флаконлар учун: 30оС дан юқори бўлмаган ҳароратда 5 ҳафта давомида ёки 25оС дан юқори бўлмаган ҳароратда 6 ҳафта давомида сақлансин. Совутгичда сақлаш тавсия қилинмайди.\nМикстард® инъекция учун суспензия, флаконларда.\nМикстард® ни қуйидагиларда ишлатманг\nИнсулинли инфузион дозаторларда\nАгарда Сизда ушбу инсулин сақловчи препаратга, метакрезолга ёки ҳар қандай компонентига аллергия (юқори сезувчанлик) бўлса. Аллергиянинг белгиларини пайдо бўлишини кузатиб туринг.\nАгарда Сиз гипогликемияни бошланишини ҳис этсангиз (гипогликемия, ёки гипогликемик реакция қонда қанд миқдорини пасайишини симптоми ҳисобланади).\nАгарда ҳимоя қопқоқчаси зич ёпилмаган бўлса ёки йўқ бўлса.\nҲар бир флакон ҳимоя қилувчи пластик ҳимоя қопқоқчаси билан таъминланган. Агарда у рисоладагидек ҳолатда бўлмаса, флаконни ишлаб чиқарувчига қайтаринг.\nАгарда сақлаш шароитларига риоя қилинмаган бўлса ёки препарат музлатилган бўлса.\nАгарда ресуспензиялашдан кейин у бир хил оқ-лойқа бўлмаса, қўлламанг.\nМикстард® препаратини қўллашдан олдин\nБу Сизга керакли инсулин эканлигига ишонч ҳосил қилиш учун этикеткаси билан текширинг.\nУшбу препаратни қўллаш қоидаси\nМикстард® тери остига инъекция учун мўлжалланган.\nБу инсулин сақловчи препаратни зинҳор вена ичига ёки мушак ичига юборишга йўл қўйилмайди. Шишларни пайдо бўлишига йўл қўймаслик учун препаратни юбориш жойини доимо ўзгартириб туринг. Инсулинни мустақил инъекция қилиш учун энг яхши жойлар: қориннинг ўрта қисми, думба; соннинг олд қисми ёки қўлнинг юқори қисми. Инъекциядан кутилаётган самара инсулин сақловчи препарат қорин соҳасига юборилганида тезроқ бошланади.\nМикстард® препаратини юбориш қоидалари\nИнсулин инъекциялари учун тегишли бирлик шкалалари бўлган тўғри шприц олганингизга ишонч ҳосил қилинг.\nШприцга Сизга керакли бўлган инсулиннинг дозасига мувофиқ ҳажмда ҳаво тортинг\nСизга тиббиёт ходими томонидан берилган йўриқномага риоя қилинг\nБу препаратни бевосита инъекция қилишдан олдин, суюқлик бир хил оқ-лойқа бўлмагунича флаконни кафтлар орасида думалатинг. Агарда флакондаги инсулин хона ҳароратида бўлса ресуспензиялаш осонроқ амалга оширилади.\nИнсулинни тери остига инъекциясини бажаринг. Сизнинг шифокорингиз ёки ҳамшира томонидан тавсия қилинган усулни қўлланг.\nИнъекциядан кейин дозани тўлиқ юборилиши учун тери остида игна камида 6 секунд давомида қолиши керак.


ДЎСТЛИКНИНГ КАТТА ХИРМОНИ » Жиззах ҳақиқати газетаси расмий сайти\nКуз-қиш мавсумига тараддуд\nЯНГИ КОРХОНА ИШ БОЙЛАЙДИ\nЁШЛАР ТАҚДИРИДАГИ ЭЗГУЛИК\nЖиззах политехника институтининг талабалар ётоқхонасида 350 ўринли саралаш маркази ташкил этилди. (Фото)\nКЎҲНА ШАҲАР ЯНАДА КЎРКАМ БЎЛАДИ\nЗОМИН ТОҒЛАРИДА бугун кимсасиз оромгоҳларни кўриб дилим хуфтон бўлди\nХИЛВАТЛАРДА ТУРКИСТОН СИЛОВСИНИ...\nРАҲБАРДАН НИМА ҚОЛАДИ?\nШОКОЛАД ҲАҚИДА БИЛАСИЗМИ?\nЖиззах ҳақиқати газетаси » Қишлоқ хўжалиги » ДЎСТЛИКНИНГ КАТТА ХИРМОНИ\nДЎСТЛИКНИНГ КАТТА ХИРМОНИ\nДўстлик вилоятимиздаги энг кўп ғалла етиштирувчи туманлардан бири. Туман меҳнаткашлари ўтган йил кузидан буён 13 минг 700 гектар ғаллазорда зўр ғайрат билан ишлаганликлари бугунги кунга келиб ўз самарасини берди. Давлатга 43 минг 800 тоннадан кўпроқ сара дон сотилди. Ҳар гектар ғаллазордан олинган ҳосил 64 центнерни ташкил этмоқда.\n—Йил-йилга ўхшамас, деганларидек, бу мавсум ғаллазорларимизда ҳосил чиндан ҳам мўл бўлди, —дейди туман ҳокимининг қишлоқ хўжалиги бўйича ўринбосари Шуҳрат Ҳайдаров.— Эътиборлиси, бу йил ўтган мавсумдагидан анча қисқа, яъни йигирма тўққиз ишкунида режа бажарилди. Бунда "Оқ олтин", М.Абдувосиев номли, "Халқобод" фермер хўжаликлари ҳудудий уюшмаларининг ҳиссаси катта бўлди. Ўриб олинган 13 минг 600 гектардан зиёд майдонда ўртача ҳосилдорлик 60 центнерни ташкил этди. "Эшниёз бобо", "Диёрбек", "Беҳзод", "Улуғмурод Арзун" сингари фермер хўжаликларида бу кўрсаткич 65-70-93 центнерга етди.\nТуманда ғалла етиштириш билан шуғулланган 342 та фермер хўжалигининг ҳосили баракалибўлди. Бугунги пандемия шароитида кўплаб фермер хўжаликлари нафақат белгиланган шартномадаги, балки қўшимча мажбуриятни ҳам уддалашди.\nТуманда дон ўрим-йиғимига бу йил ҳар жиҳатдан пухта тайёргарлик кўрилди. Ҳосилни нест-нобуд қилмай, қисқа фурсатларда йиғиштириб олиш учун отрядлар ташкил этилган. Улар кунига ўртача 2 минг 400 тоннадан ортиқ дон ўриб, қабул пунктларигатопширишди.\n"Оқ олтин" фермер хўжаликлари ҳудудий уюшмаситуманда биринчи-лардан бўлиб ғалла топшириш шартномавий режасини ортиғи билан уддалади. Уюшманинг тажрибали деҳқонлари буғдойнинг эртапишар ва серҳосил "Таня", "Дўстлик", "Грот" навларини экиб, 14 иш кунида режадаги 4140 тонналик хирмон уйишди.\n—Фермерларнинг даромади ўтган йилгига нисбатан икки баробар ошди, — дейди"Оқ олтин" фермер хўжаликлари уюшмаси раиси Юсуф Нурлибоев. —Боиси, бу йил ғалла харид нархининг ошганидир. Деҳқонларимиз энди бу тармоқдан ҳам керакли даромад олиш мумкин эканлигини яхши англашди. Давлатимиз томонидан кўрсатилган эътибор ва кўмак муваффақиятимизнинг бош омили бўлди. Ғаллакорлар учун барча шароит яратиб берилди. Бу ҳам меҳнатга бўлган муносабатни ўзгартирди.\nПишиб етилган ҳосил нест-нобуд қилинмай давлат омборларига етказиб берилди. Туман ғаллазорларида ўрим-йиғим сусайгани йўқ. 54 та комбайн бетўхтов ишлаяпти.\n"Дўстлик Агросервис МТП" МЧЖнинг комбайнчи операторлари ҳосил йиғимида жонбозлик кўрсатишаяпти. Бу йил ҳар гектар ўрилган майдон учун 50 минг сўмдан пул ўз вақтида берилгани кунлик ўрим суръатининг ошишига сабаб бўлди.\n—Жорий йилда тумандаги 11 минг гектар майдондаги ғаллани ўриб олишга эришдик, —дейди жамият директори Ориф Нурқулов. —Бундан ташқари Зафаробод, Шароф Рашидов, Ғаллаорол туманларида ҳам комбайнларимиз ўрим-йиғим ишларида иштирок этмоқда. Ҳисоб-китобимизга кўра,тасарруфимиздаги комбайнлар билан 14 минг гектардан зиёд майдондаги ғаллани ўриб олишимиз, бошқача айтганда, мавсум давомида жамиятимиз фермерларга 7 миллиард сўмлик хизмат кўрсатади. Зафар Жўраев, Ғанишер Суюнов, Абдусалим Эшбеков каби комбайнчиларнинг ҳар бири бугунгача 400-600 гектар майдоннинг ғалласини ўришди.\nДўстликликлар ердан самарали фойдаланиш ва даромадни янада кўпайтириш мақсадида мош, ерёнғоқ каби экспортбоп маҳсулотлар етиштириш мақсадида ғалладан бўшаган майдонларни пешма-пеш шудгор қилишмоқда.\nҲосилни нест-нобуд қилмай, тез ва сифатли йиғиштириб олишда Хўжам Исроилов номли фермер хўжаликлари ҳудудий уюшмасидаги "Пирлар мададкор" фермер хўжалиги аъзолари бошқаларга ибрат бўлишди.\n— 38 гектар майдонга буғдойнинг "Грут" навини экиб, сифатли парваришладик, — дейди фермер хўжалиги раиси Фурқат Эшонқулов. — Йилнинг серёмғир келиши деҳқонларимиз масъулиятини янада оширди. Агротехник тадбирларнинг вақтида амалга оширилиши натижасида юқори ҳосилдорликка эришдик ва юртимиз хирмонига 124 тонна сара дон топширдик. Шартнома режасини муваффақиятли адо этдик. Бунда жамоамиз аъзоларидан Жаҳонгир Холмирзаев, Бекзод Эсиргаповларнинг муносиб ҳиссаси бор. Ҳар гектар ердан ўрта ҳисобда 74 центнердан дон саранжомлаб олинди.\nТумандаги "Дўстлик агросервис"масъулияти чекланган жамиятининг комбайнлари гуриллаб ишламоқда. Биз машинага дон тўкаётган "КЕЙС" русумли комбайн бош оператори Зафар Жўраевни суҳбатга тортдик.\n— Қишлоқда туғилиб ўсганман, — дейди Зафар ака. — Ёшликдан техникага ихлосим баланд. Йигирма йилдирки, ғалла ва пахта йиғим теримида, қолаверса, кузда ер ҳайдаш ишларида қатнашиб келаяпман. Жамоамиз аъзолари Ғанишер Суюнов, Мурод Холиқов, Абдусалим Эшбеков, Музаффар Абдужалилов, Аваз Юнусовлар билан ўрим-йиғимда дўстона беллашиб меҳнат қилаяпмиз. Ҳар бир фермер хўжалигида дала бошида иссиқ овқат, иссиқ чой тайёрлаб турилади. Ўтган мавсумда ёрдамчим билан 600 гектар майдондаги ғалла ҳосилини ўриб бергандик. Бу мавсумда 630 гектар майдондаги ҳосилни йиғиштиришда деҳқонларга ёрдамлашдик. Ниятимиз етиштирилган ҳосилни бир мисқолини ҳам нобуд қилмай саранжомлаб олиш…\nҒЎЗА ПАРВАРИШИДА ҳал қилувчи дамлар бошланди\nДонга тўлди хирмонимиз, ғайратингга балли, ғаллакор!\nИЛҒОРЛАРНИ РАҒБАТЛАНТИРИШ ДАВОМ ЭТМОҚДА\nКуз-қиш мавсумига тараддуд 0\nЯНГИ КОРХОНА ИШ БОЙЛАЙДИ 0\nЁШЛАР ТАҚДИРИДАГИ ЭЗГУЛИК 0\nЖиззах политехника институтининг талабалар ётоқхонасида 350 ўринли саралаш маркази ташкил этилди. (Фото) 0\nКЎҲНА ШАҲАР ЯНАДА КЎРКАМ БЎЛАДИ 0\nЗОМИН ТОҒЛАРИДА бугун кимсасиз оромгоҳларни кўриб дилим хуфтон бўлди 0\nУЗУМЗОРДАГИ ОРЗУЛАР (Воқеий ҳикоя) 0\nОГОҲ БЎЛАЙЛИК! 0\nҲурматли тадбиркорлар ва ишбилармонлар! 0


«Ахборот соати» машғулоти мавзуси\nЎЗБЕКИСТОН ВА ЖАҲОН МУНОСАБАТЛАРИ\n2025 йилгача Хтьой дунёдаги энг юқори технологияли мамлакатга айланмоқчи. Чунончи роботлар, нарсалар интернети, дастурий воситалардан кенг фойдаланиш ҳисобига иқтисодиётникучайтириш режалаштирилган. Агар мимлакатнинг биз қуйида келтирадиган нисбатан қисқа вақт оралиғидаэришган ютуқлари чўтланса, навбатдаги давонни забт этишига ҳам шубҳа қолмайди.\nЯпон компаниялари 2001 йилдан ўз ишлаб чиқариш линияларини Таиланд, Сингапур, Малайзия, Индонезия ва Филипиндан Хитойга кўчиришни бошлади. Жумладан , NEC компанияси шахсий компютерлар ишлаб чиқаришни Малайзиядан, Hitachi эса электрон-нур трубкалари ишлаб чиқаришни Сингапур ва Малайзиядан Хитойга ўтказди. Арзон ишчи кучи ва солиқ имтиёзлари, шунингдек, япон ва тайландлик ишбилармонлар қатори Samsung Electronics ва бошқа корейс компанияларини ҳам Хитойга кўчиб ўтишга ундади. “Осиё йўлбарслари” дан сўнг “Хитой аждахоси” нинг қудратини узоқ Европа ҳам сезди. Масалан, Microsoft 2002 йили Xbox ўйин қурилмаларини чиқариш учун Венгрияни тарк этиб, Чин экспансиясини бошлади. Бу жараёнлар ҳамон давом этмоқда.\nСТАРТАП БИЛАН ИШЛИ БЎЛАСИЗ\nЙигирма йиллар аввал Хитойда стартап нималигини ҳам билишмасди. 2013 йилга келиб Хитойдаги янги иш ўринларининг 75 фоизи айнан стартап-компаниялар томонидан яратилди.\nХалқаро бозорга телекоммуникация қурилмалари етказишда Хитой тенгсиз (улуши 35 фоиздан ортиқ) эканини яхши биласиз, албатта. Биргина Huawi, ZTE каби номларнинг ўзи кўп нарсани англатати. Эътиборлиси, Хитой охирги йигирма йил давомида бу бозорда пайдо бўлди ва уни ўзиники қилиб олди.\n“ШАРҚИЙ ЭКСПРЕСС” ЙЎЛГА ТУШДИ\nХитой компаниялари 2016 йили дунё бозорига 629 миллион дона смартфон етказиб берди (TrendForse маълумоти). Бу умумий кўрсаткичга нисбатан 46% ни ташкилэтади. Мамлакатнинг Huawai, Oppo ва Vivo компаниялари этакчи бешликка кирди. ZTE Xiaomi, Meizu брендлари ҳам фаол ишлаб чиқарувчилар қаторида. Таҳлилчилар 2017 йил охирига бориб Хитойликларнинг “ақлли” телефонлар бозоридаги улуши 50% га этишини тахмин қилишяпти.\nChina telecom-улкан абонентлар баъзасига эга оператор. Телевидение ва интернет хизматлари кўрсатади, мамлакаттаги 3-йирик мобил алоқа оператори Хитойдек бепоён ва аҳолиси жуда кўп мамлакатда “учинчи”бўлиш ниммлигини тасаввур қила оласизми? ”Учинчи оператор” да 120 млн.дан зиёд фойдаланувчи бор-бутун Японияда шунча аҳоли яшайди. Симли (стационар) телефон алоқасида эса China telecom яқинига на Хитойдаги, на чет элдаги бошқа бир компания яқинлаша олади: 31 провинцияда 1,2 миллиард (!) абонентга хизмат кўрсатилади (бозорнинг 95 фоизи).\nЭНГ ЙИРИК БОЗОР\nСтатистик маълумотларга кўра, 2016 йили сайёрамиздаги мобил алоқа абонентларининг 40 фоиздан ортиғига 20 та энг йирик телеком-операторлар хизмат кўрсатган. Абонентлари сони кўплиги жиҳатидан етакчи бешликка, табиийки, аҳолиси энг кўп мамлакатлар- Хитой ва Ҳиндистон операторлари киради: China mobile (1-ўрин, 833,9 млн. абонент, 2016 й.), China Unicom (2), Airtel (3), China Telecom (4), Vodafone-Ҳиндистон(5).\n25 май куни Тошкент шаҳрида Ўзбекистон ва Туркия ўртасидаги савдо-иқтисодий ҳамкорлик бўйича IV Ҳукуматлараро комиссия йиғилиши бўлиб ўтди. Йиғилиш Ўзбекистон Республикаси бош вазир ўринбосари Рустам Азимов ва Туркия бош вазир ўринбосари Йилдирим Туғрул Туркеш раислиги остида ўтказилди. Йиғилиш давомида икки мамлакат вакиллари бугунга қадар эришилган ютуқлар ва истиқболдаги режалар ҳақида сўзлашди. Ўзбекистон Республикаси бош вазир ўринбосари Рустам Азимов Туркиянинг бир қатор компаниялари билан ҳамкорликда амалга ошириладиган лойиҳалар ҳақида батафсил тўхталиб ўтди. Маълум бўлишича, Туркиянинг “Бадемли Фидан”, “Шахсер”, “Роял Агро”, “Асья Модерн” компаниялари билан биргаликда Бухоро, Навоий, Хоразм, Қашқадарё, Сурхондарё вилоятларида ва Қорақалпоғистон Республикасида интенсив боғларни яратишда ҳамкорлик қилиш мақсад қилинган.\n· Бундан ташқари, мазкур форум доирасида қуйидаги қўшма лойиҳаларни амалга ошириш режалаштирилган:\n· “Эмсас” компанияси билан Самарқанд вилоятида жойлашган “Афросиёб” ва Бухоро вилоятида жойлашган “Бухоро палас” мехмонхона комплексларини қайта таъмирлаш;\n· “ Фриго” компанияси билан биргаликда “Ангрен” махсус иқтисодий ҳудудда логистика марказлари учун совутиш ускуналарини ишлаб чиқариш;\n· “Бигтэм Макине” компанияси билан биргаликда мева-сабзовот маҳсулотларини қайта ишловчи ускуналарни ишлаб чиқариш;\n· «Дал Текник» компанияси билан замонавий қурилиш молларини ишлаб чиқариш бўйича лойиҳалар амалга ошириш;\n· “Йилдирим Ҳолдинг” билан кимё саноати маҳсулотларини, “Ренессанс Хеви Индастриз” компанияси билан қурилиш молларини, “Тантекс Боя” ва “Эрўғли Ҳолдинг” компаниялари билан текстил маҳсулотларини, “КОЧ” холдинг компанияси билан маиший электротехника маҳсулотларини ишлаб чиқариш ва бошқа лойиҳалар амалга оширилади.\n“Иқтисодиётимизга йўналтирилган турк инвестициялари ҳажми 1 миллиард доллардан ошди”\nБугун, 25 май куни Тошкент шаҳрида Ўзбекистон ва Туркия ўртасидаги савдо-иқтисодий ҳамкорлик бўйича IV Ҳукуматлараро комиссия йиғилиши бўлиб ўтди. Йиғилиш Ўзбекистон Республикаси бош вазири ўринбосари Рустам Азимов ва Туркия бош вазири ўринбосари Йилдирим Тугрул Туркеш раислиги остида ўтказилди. Шунингдек, йиғилишда икки мамлакат вазирлик, идора ва ташкилотлар раҳбарлари ҳамда масъул ходимлари ҳам иштирок этишди.\nКун тартибига мувофиқ, йиғилиш давомида савдо-иқтисодий, сармоявий, молиявий, техник ҳамкорлик, туризм, транспорт, коммуникациялар соҳасидаги алоқаларнинг ҳозирги ҳолати ва истиқболлари кўриб чиқилди.\n“Ҳозирги вақтда Ўзбекистонда 450га яқин турк компания ва фирмалари иш олиб бормоқда. Иқтисодиётимизга йўналтирилган турк инвестициялари ҳажми 1 миллиард доллардан ошди. Ўзбекистон Республикаси Президенти таъкидланганидек, биз илғор турк бизнесининг Ўзбекистондаги фаолиятини янада кенгайтиришдан, кенг кўламли ва муҳим аҳамиятга эга лойиҳалар сонини оширишдан манфаатдормиз”, - дея қайд этди Ўзбекистон Республикаси бош вазири ўринбосари Рустам Азимов ўз нутқида.\nТурк корхоналари бой тажриба ва замонавий технологияларга эга эканлигини ҳисобга олган ҳолда, Ўзбекистон томонидан қуйидаги соҳаларда инвестиция ҳамкорлигини янада ривожлантириш таклиф этилди:\n- электртехника маҳсулотлари;\n- пахта хомашёсини чуқур қайта ишлаш орқали тайёр текстил маҳсулотлари;\n- пойабзал ва тайёр чарм маҳсулотлари;\n- замонавий қурилиш материаллари;\n- халқ истеъмол моллари;\n- дори воситаларини ишлаб чиқариш.\nБугунги кунда Ўзбекистонда турк капитали иштирокидаги 441 корхона, шу жумладан, 100 фоиз турк капиталига асосланган 94 корхона фаолият юритмоқда. Комиссия якунлари бўйича икки томонлама кўп режали ҳамкорликнинг кейинги ривожи бўйича аниқ ва муҳим келишувларга эришилди.\nЎзбекистон президентининг Афғонистон бўйича махсус вакили тайинланди\nИсматилла Иргашев Ўзбекистон президентининг Афғонистон бўйича махсус вакили этиб тайинланди. Бу ҳақда Ўзбекистон ТИВ матбуот хизмати хабар бермоқда. 2017 йилнинг 25 май куни Ўзбекистон Ташқи ишлар вазири Абдулазиз Комилов ТИВ Коллегиясига Ўзбекистон президенти Шавкат Мирзиёевнинг фармони билан Ўзбекистон Республикаси президентининг Афғонистон бўйича махсус вакили этиб тайинланган Исматилла Эргашевни таништирди.


МИБ: суд қарори ижроси муҳокама қилинмайди! » STV teleradiokompaniyasi\nSTV teleradiokompaniyasi » Новости » Самарқанд янгиликлари » МИБ: суд қарори ижроси муҳокама қилинмайди!\nМИБ: суд қарори ижроси муҳокама қилинмайди!\nАниқланишича,Фуқаролик ишлари бўйича Каттақўрғон туманлараро судининг 2019 йил 23 апрелдаги ундирувчи Каттақўрғон шаҳар ҳокимлигининг қарздор Кенжаева Дилафруз Баходировнага нисбатан қарздор томонидан Каттақўрғон шаҳар Амир Темур кўчасида "Биллур Барака” МЧЖ (Биллур тўйлар масакани)нинг ён қисмида жойлашган ер майдонида ўзбошимчалик билан 100 кв/м. ер майдони, шундан 5х6м ўлчамдаги пойдевор, блок 5х6м пойдевор ноқонуний қурилган маиший хизмат кўрсатиш биносини қарздор Д.Кенжаеванинг ҳисобидан бузиб ташлаш ва бўшаган ер майдонини Каттақўрғон шаҳар ҳокимлигининг заҳирасига қайтариш тўғрисидаги ижро ҳужжати Каттақўрғон шаҳар бўлими иш юритувига келиб тушган.\n2019 йил 29 майда ижро иши юритиш қўзғатилган ва қарздорга ижро ҳужжатини ихтиёрий ижро этиш учун 15 кун муддат берилган.\nБироқ, берилган муддатда қарздор Д.Кенжаева томонидан ижро ҳужжати талаби бажарилмаганлиги сабабли бошқа кунга ижро тайинланган.\nБу орада қарздор Д.Кенжаева кассация тартибида шикоят аризаси тақдим қилганлигини билдирган.\nФуқаролик ишлари бўйича Каттақўрғон туманлараро судининг 2019 йил 22 октябрдаги ажримига асосан ижро ҳаракатлари иш фуқаролик ишлари бўйича Самарқанд вилоят суди кассация инстанциясида кўрилиб, бир тўхтамга келгунига қадар тўхтатилган.\nФуқаролик ишлари бўйича Каттақўрғон туманлараро судининг 2019 йил 18 ноябрдаги ажримига асосан ҳал қилув қарорининг ижроси тикланган.\nМазкур ижро ҳужжатининг ижроси бир неча маротаба ижро этиш учун тайинланган бўлишига қарамасдан, қарздор ва унинг оила аъзолари томонидан қаршиликлар бўлганлиги сабабли ижро этиш имконияти бўлмаган.\nОхирги марта мазкур ижро ҳужжатини мажбурий ижро этиш жорий йилнинг 16 июнь кунига соат 10-00га тайинланган. Қарздор Д.Кенжаева Каттақўрғон шаҳар "Амир Темур” МФЙ вакиллари томонидан ижро этиш вақти тўғрисида хабардор этилган бўлишига қарамасдан, ижро тайинланган вақтда келмаган.\nШундан сўнг мажбурий ижро ҳаракатлари бошланиб, ноқонуний қурилма деворлари бузилган, ундирувчи Каттақўрғон шаҳар ҳокимлиги вакили Ш.Нарзуллаев ноқонуний қурилманинг том қисми қарздор Д.Кенжаева томонидан ихтиёрий бузиб олиниши билдирилганлиги сабабли ижро ҳаракатлари эртаси кунига 17 июнь куни соат 11-00га қолдирилган.\n17 июн куни эса ижро этиш давом эттирилаётганда, тарафлар ўзаро келишганлиги, яъни қарздор Д.Кенжаева ноқонуний қурилмани ўз ихтиёри билан бир кунлик муддатда бузиб олишини билдирганлиги сабабли ундирувчи Каттақўрғон шаҳар ҳокимлиги ижро ҳаракатларини 19 июнга қадар кейинга қолдиришни сўраб ариза тақдим қилган.\nШунга кўра, Ўзбекистон Республикаси "Суд ҳужжатлари ва бошқа органлар ҳужжатларини ижро этиш тўғрисида”ги Қонунининг 33-моддасига асосан мазкур ижро ҳужжати бўйича ижро ҳаракатлари кейинга қолдирилган.\nҚарздор маъмурий жаримани тўлади


Витамин D3–LIK ёғли эритма – medu.uz – Дорилар ҳақида маълумотлар ўзбек тилида\nВитамин D3–LIK ёғли эритма\nHome Йўриқномалар Витамин D3–LIK ёғли эритма\nПрепаратнинг савдо номи: Витамин D3–LIK\nТаъсир этувчи модда (ХПН): Колекальциферол\nДори шакли: Ичга қабул қилиш учун ёғли эритма.\n1 мл эритма (30 томчи) қуйидагиларни сақлайди:\nФаол модда: Колекальциферол – 0,5 мг (бу 20 000 ХБ D3 витаминига мос келади).\nЁрдамчи модда: триглицеридлар.\nТаърифи: Тиниқ, бироз сарғиш, қовушқоқ эритма.\nАТХ коди: А11СС05.\nКолекальциферол D3 витаминининг танқислигини ўрнини қопловчи, рахитга қарши воситадир. Кальций-фосфор алмашинувини бошқарилишида иштирок этади, ичакда кальцийни сўрилишини ва буйракда фосфатларни қайта сўрилишини кучайтиради, суякларни минерализациясига ёрдам беради, қалқонсимон бези олди безларининг нормал фаолият кўрсатиши учун зарурдир.\nКолекальциферолни сўрилиши ингичка ичакнинг дистал қисмида юз беради. Қонда альфа2-глобулинлар ва қисман альбуминлар билан боғланади. Колекальциферол жигарда, суякларда, скелет мушакларида, буйракда, буйрак усти безларида, миокардда, ёғ тўқимасида тўпланади. Тўқималарда максимал концентрациясига 4-5 соатдан кейин эришилади, шундан сўнг концентрацияси бироз пасайиб, барқарор даражада узоқ вақт сақланиб қолади. Биотрансформацияси жигар ва буйракда юз беради: жигарда колекальциферол фаол бўлмаган метаболит кальцифедиолга (25-дигидрокальциферолга) айланади, буйракда эса – кальцифедиол фаол метаболити кальцитриол (1,25-дигидрооксикальциферолга) ва фаол бўлмаган метаболити 24,25-дигидрооксикальциферолга айланади. Ичак-жигар рециркуляциясига учрайди.\nЧиқарилиши, асосан сафро билан ва озгина қисми – буйрак орқали юз беради. Колекальциферол йўлдош тўсиғи орқали ўтади ва кўкрак сути билан чиқарилади.\nрахитни олдини олиш ва даволаш;\nюқори хавф гуруҳида (мальабсорбция, ингичка ичакнинг сурункали касалликлари, жигарнинг билиар циррози, меъда ва/ёки ингичка ичакнинг резекциясидан кейинги ҳолатларда) D витамини танқислигини олдини олиш;\nостеопорозни (турли генезли) бир маромда ушлаб турувчи даволаш;\nостеомаляцияни (45 ёшдан ошган пациентлардаги минерал алмашинувини бузилишлари, жароҳатлар оқибатидаги узоқ муддатли иммобилизация, сут ва сут маҳсулотларини қабул қилишдан воз кечиш билан боғлиқ парҳезга риоя қилиш фонида) даволаш;\nгипопаратиреоз ва сохтапаратиреозни даволашда қўлланади.\nВитамин D3–LIK препарати ичга сут ёки бошқа суюқлик билан ичга қабул қилинади.\nрахитни олдини олиш: муддатида туғилган соғлом болаларга Витамин D3–LIK ҳаётининг 2-нчи ҳафтасидан бошлаб 1 томчидан (D3 витаминининг тахминан 667 ХБ) ҳар куни буюрилади. Чала туғилган болаларга ҳаётининг 2-нчи ҳафтасидан бошлаб кунига 2 томчидан (D3 витаминининг 1334 ХБ) ҳар куни буюрилади. Препарат бола ҳаётининг биринчи ва иккинчи йили давомида, айниқса қиш ойларида буюрилади;\nрахитни даволаш: кунига Витамин D3–LIK препаратининг 2-8 томчиси (D3 витаминининг тахминан 1334-5336 ХБ) буюрилади. Даволаш 1 йил давомида давом эттирилади;\nD3 витаминининг етишмовчилиги билан боғлиқ касалликларнинг пайдо бўлиши хавфини олдини олиш: кунига Витамин D3–LIK препаратининг 1-2 томчиси (D3 витаминининг тахминан 667-1334 ХБ) буюрилади;\nмальабсорбция синдромида D3 витаминининг етишмовчилигини олдини олиш: кунига Витамин D3–LIK препаратининг 5-8 томчиси (D3 витаминининг тахминан 3335-5336 ХБ) буюрилади;\nD3 витаминининг етишмовчилиги оқибатида чақирилган остеомаляцияни даволаш: кунига Витамин D3–LIK препаратининг 2-8 томчиси (D3 витаминининг тахминан 1334-5336 ХБ) буюрилади. Даволашни 1 йил давомида давом эттириш керак;\nостеопорозни бир маромда ушлаб турувчи даволаш: кунига Витамин D3–LIK препаратининг 2-5 томчиси (D3 витаминининг тахминан 1334-3335 ХБ) буюрилади;\nгипопаратиреозни ва сохтагипопаратиреозни даволаш: кальцийнинг плазмадаги концентрациясига қараб, кунига Витамин D3–LIK препаратининг 15-30 томчиси (D3 витаминининг тахминан 10005-20010 ХБ) буюрилади. Қонда кальцийнинг концентрациясини 4-6 ҳафта давомида, сўнгра ҳар 3-6 ой давомида текшириш ва дозага қондаги кальцийнинг миқдорига мувофиқ равишда тузатиш киритиш керак.\nҚабзият, метеоризм, кўнгил айниши, абдоминал оғриқ, диарея, аллергик реакциялар (қичишиш, тошма, эшакеми), препаратни узоқ вақт давомида юқори дозаларда қабул қилинганда гиперкальциемия ва гиперкальциурия, иштаҳани пасайиши, полиурия, бош оғриғи, миалгия, артралгия, артериал босимни ошиши, аритмиялар, буйрак фаолиятини бузилиши, ўпкада туберкулёз жараёнини зўрайиши.\nПрепаратнинг компонентларига юқори сезувчанлик, гиперкальциемия, гиперкальциурия, кальцийли нефроуролитиаз, тиреотоксикоз (ўта юқори сезувчанлик эҳтимоли), гиперфосфатемия билан кечувчи буйрак остеодистрофияси, D гипервитаминозида қўллаш мумкин эмас.\nПрепаратни атеросклерозда, юрак етишмовчилигида, буйрак етишмовчилигида, саркоидоз ёки бошқа гранулематозларда, гиперфосфатемияда, фосфатли нефроуролитиазда (шу жумладан анамнезда), юракнинг органик шикастланишларида, жигар ва буйракнинг ўткир ва сурункали касалликларида, меъда-ичак йўлларининг касалликларида, меъда ва 12-бармоқ ичакнинг яра касаллигида, гипотиреозда, ҳомиладорликда ва лактация даврида, D3 витаминининг қўшимча миқдорлари қабул қилинганда эҳтиёткорлик билан буюриш керак.\nФенитоин, примидон ва барбитуратлар гуруҳи препаратлари биотрансформация тезлигини ошириши туфайли, D3 витаминига бўлган эҳтиёжни оширади.\nАлюминий ва магний сақловчи антацидларни бир вақтда қўллаш фонида узоқ муддатли даволаш, уларнинг қондаги концентрациясини ва интоксикацияни пайдо бўлиш хавфини (айниқса сурункали буйрак етишмовчилиги борлигида) оширади.\nКальцитонин, бифосфонатлар (шу жумладан, этидрон кислотаси, памидрон кислотаси), пликамицин самарани пасайтиради. Колестирамин, колестипол меъда-ичак йўлларида ёғда эрувчи витаминларни сўрилиши пасайтиради ва уларнинг дозасини оширишни талаб қилади.\nФосфор сақловчи препаратларни сўрилишини ва гиперфосфатемиянинг пайдо бўлиш хавфини оширади. Натрий фториди билан бир вақтда қўлланганида қабул қилишлар орасидаги интервал камида 2 соатни, тетрациклинларнинг перорал шакллари билан – камида 3 соатни ташкил қилиши керак. Глюкортикоидлар билан ёндош даволаш препаратнинг самарасини пасайтириши мумкин.\nЮрак гликозидлари билан ёндош даволаш, гиперкальциемияни ривожланиши туфайли уларнинг токсик потенциалини ошириши мумкин. Бундай пациентларда кальций даражаси, ЭКГ кўрсаткичларини назорат қилиш ва юрак гликозидларининг дозаларига тузатиш киритиш лозим. Бензодиазепин ҳосилалари билан ёндош даволаш гиперкальциемини ривожланиш хавфини оширади. D3 витамини D витаминининг метаболитлари ёки аналоглари билан мажмуада камдан-кам ҳолларда ва қон зардобида кальцийнинг даражасини назорати остида қўлланиши мумкин. Тиазид диуретиклар кальцийни сийдик билан чиқарилишини камайтириши ва мувофиқ равишда гиперкальциемия хавфини ошириши мумкин. Бундай пациентларда қонда кальцийнинг концентрациясини доимий мониторингини ўтказиш лозим.\nРифампицин ва изониазид биотрансформация тезлигини ошириши туфайли, препаратнинг самарсини пасайтириши мумкин. Овқат билан ўзаро таъсирда бўлмайди.\nСохтагипопаратиреозда интоксикация белгилари борлигини назорат қилиш лозим. Сохта гипопаратиреозда D витаминига нормал сезувчанлик бор бўлиши мумкинлиги туфайли, препаратнинг дозасига тузатиш киритиш керак.\nҚалқонсимон бездаги жарроҳлик йўли билан даволашдан кейин пайдо бўладиган сохтагипопаратиреозда, D витамини билан интоксикацияни олдини олиш учун қалқонсимон олди бези тиклангунича препаратни қўллашни тўхтатиш керак.\nҲомиладорлик вақтида ва эмизиш даврида қўлланиши\nҲомиладорлик вақтида ва эмизиш даврида организмга D3 витаминини адекват тушиши талаб этилади. Доза ошириб юборилганда гиперкальциемия пайдо бўлиши ва D3 витаминининг метаболитларини ҳомилага трансплацентар кириши юз бериши мумкин, бу тератоген таъсирга: ҳомиланинг ақлий ва жисмоний ривожланишини кечикиши, аортал стенознинг ўзига хос кўринишларига олиб келиши мумкин. D3 витамини ва унинг метаболитлари кўкрак сутига ўтади.\nТранспорт воситасини бошқариш ва механизмлар билан ишлаш қобилиятига таъсири\nТранспорт воситасини бошқариш ва механизмлар билан ишлаш қобилиятига таъсири бўйича тадқиқотлар ўтказилмаган.\nD3 витамини гипервитаминозини симптомлари: илк симптомлар (гиперкальциемия билан боғлиқ) – қабзият ёки диарея, оғиз бўшлиғининг шиллиқ қаватини қуриши, бош оғриғи, чанқоқлик, поллакиурия, никтурия, полиурия, анорексия, оғизда металл таъми, кўнгил айниши, қусиш, ғайриоддий толиқиш, умумий ҳолсизлик, адинамия, дегидратация, гиперкальциемия, гиперкальциурия, қон плазмасида 25-дигидрокальциферолнинг концентрациясини ошиши; кечки симптомлар суякларда оғриқ, сийдикни хиралашиши (сийдикда гиалин цилиндрларини пайдо бўлиши, протеинурия, лейкоцитурия), артериал босимни ошиши, терини қичишиши, кўзларнинг фотосезувчанлиги, конъюнктивани гиперемияси, аритмия, уйқучанлик, миалгия, кўнгил айниши, қусиш, панкреатит, гастралгия, озиш; кам ҳолларда – руҳиятни ўзгариши (психозга қадар) ва кайфиятни ўзгариши.\nD3 витамини билан сурункали заҳарланиш симптомлари (катталар учун суткада 20000-60000 ХБ, болалар учун – 2000-4000 ХБ дозаларда бир неча ҳафта ёки ой давомида қабул қилганда): юмшоқ тўқималарнинг, буйрак, ўпка, қон томирларининг кальцинози, артериал босимни ошиши, ўлим билан якунланиши мумкин бўлган буйрак ва юрак-қон томир етишмовчилиги (бу самаралар кўпроқ гиперкальциемияга гиперфосфатемияни қўшилишида пайдо бўлади), болаларда ўсишни бузилиши (суткада 1800 ХБ дозада узоқ вақт қабул қилинганда) кузатилади.\nДозани ўткир ёки сурункали ошириб юборилганда ривожланиб бораётган гиперкальциемияни даволаш бўйича чора-тадбирларни ўтказиш керак.\nГиперкальциемиянинг оғирлик даражасига қараб, қуйидаги чоралар қўлланади:\nпрепаратни бекор қилиш, кальцийни кам сақловчи парҳез, катта миқдорда суюқлик истеъмол қилиш, глюкокортикостероидлар, Е витамини, аскорбин кислотаси, ретинол, тиамин, пантотен кислотасини, рибофлавинни буюриш, оғир ҳолларда – вена ичига натрий хлоридининг 0,9% ли эритмасини, фуросемидни, электролитларни юбориш, гемодиализ ўтказиш, кальцитонинни юбориш керак. Специфик антидоти йўқ. Дозани ошириб юборилишини истисно қилиш учун қатор ҳолларда қонда кальцийнинг концентрациясини аниқлаш тавсия этилади.\nИчга қабул қилиш учун ёғли эритма 0,5 мг/мл. Препарат 5 мл, 10 мл ёки 25 млдан, ёруғликдан ҳимояловчи жигарранг-зарғалдоқ шиша флаконда.\nҲар бир флакон қўллаш бўйича йўриқномаси билан бирга картон қутига жойланган.\nОлдингисиВитамин D3-LIK сувли эритма04.05.2018\nОблепиховое масло мой04.05.2018Кейингиси


Шов-шувларга сабаб бўлган “Сарчашма” ташрифи қандай бўлган эди? Умид Нормуратов икки кунни бир лавҳага жамлади (видео) - Darakchi\nШов-шувларга сабаб бўлган “Сарчашма” ташрифи қандай бўлган эди? Умид Нормуратов икки кунни бир лавҳага жамлади (видео)\nЖАМИЯТ 14.02.2020, 13:35\nХабарингиз бор, жорий йилнинг 7-8 февраль кунлари Қашқадарё вилояти ҳокими Зойир Мирзаев вилоят марказидан 160 км узоқликда жойлашган, қўшни Тожикистон Республикаси билан чегарадош бўлган Шаҳрисабз туманидаги “Сарчашма” қишлоғига ташриф буюрди.\nУшбу ташриф раҳбарларнинг доимий сайёр қабулларидан тубдан фарқ қилди. Хўш нимаси билан?\nТашрифнинг илк қадами қишлоқдаги масжидда ўтганлар номини ёд этиш ва кекса авлод вакиллари ҳолидан хабар олиш билан бошланди. Шу ерда кекса авлод вакилларидан 20 га яқин таклиф ва истаклар билдирилди.\nЭлектр энергияси билан боғлиқ масалалар шу куннинг ўзида ҳал этилди.\nВилоят ҳокими жорий йилнинг ўзида қишлоқ шифохонасини таъмирлашга 1 миллиард 200 миллион сўм ажратишини, мутаххассис врачларни жалб қилиш ва қизиқиши бўлган қишлоқ ёшларини ҳам Тиббиёт академияларида таълим олишига кўмаклашишини таъкидлади.\nҚишлоқда ягона бўлган 57-сонли мактабда “Қашқадарё вилояти раҳбарларининг ёшлар билан учрашуви”да ёшлар томонидан бир қатор муаммо ва таклифлар билдирилди.\nЁшлар томонидан билдирилган 7 та муаммо ва 21 та таклифлар юзасидан шу жойнинг ўзида манзилли режа тузилиб, ҳар бирини бартараф этиш бўйича масъул раҳбарларга топшириқлар берилди. Тадбиркорлик фаолиятини бошламоқчи бўлган 8 нафар ёшларга банклар ва “Ёшлар - келажагимиз” жамғармаси томонидан 112 миллион сўмлик имтиёзли кридетлар ажратиладиган бўлди.\nОилавий шароити оғирлиги сабаб енгил кийим-бош ва туфлида келган 62 нафар ўқувчиларга эртаси куни кийим-бош ва этиклар етказилди. Бу хайрли ишга вилоят раҳбарлари, халқ қабулхонаси, банк ва вилоят ташкилоти раҳбарлари ўз ҳиссасини қўшишди.\nКун кеч бўлишига қарамасдан раҳбарлар 4 гуруҳга бўлинган ҳолда қишлоқдаги кам таъминланган, кекса ва бемор бўлган 55 нафар аҳолига ун, ёғ, гуруч, шакар, макарон ва иссиқ чойшаблар тарқатиб чиқишди. Уларга тиббиёт ходимлари ҳам ҳамроҳ бўлишиб, тиббий хизматлар ҳам кўрсатилди.\nКечки вақт мактаб ҳовлисида байрам дастурхони тузалиб, сумалак, халим ва ош каби ўнлаб миллий таомлар қишлоқ аҳолисига улашилди. Вилоят Маданият бошқармаси хонандалари, Ўзбекистон Республикаси санъат арбоби ва “Барон” фильми бош рол ижрочиси Исоқ Тўраевлардан маданий дастурлар ташкил этилди, “Ўтган кунлар” фильмининг янги таҳрири катта экран орқали аҳолига намойиш этилди.\nҚишлоқнинг кексалари таклифига биноан 17-00да тугаши керак бўлган байрам тантаналари тунги соат 22-00 га қадар гулхан атрофидаги ўйин-кулгулар билан давом этди.\nБеш муҳим ташаббус бўйича Ёшлар иттифоқи томонидан ташкил этилган танловда ғолиб бўлган ёшларнинг 15 нафари фахрий ёрлиқ ва китоблар тўплами билан тақдирланди.\nВилоят ва ташкилот раҳбарлари ҳамда ишчи гуруҳдан ташкил топган 50 нафарлик жамоа тоғли қишлоқ аҳолисининг яшаш шароитларини ўз кўзлари билан кўриш ва ҳис этиш мақсадида ўнлаб хонадонларга бўлинган ҳолда бир кеча тунаб қолишди.\nЭртасига эрта тонгдан миллий мусиқа садолари остида бошланган никоҳ тўйда ҳам иштирок этилиб, тўй эгалари ва келин-куёвларга уй-рўзғор буюмлари ва кийим-бошлар совға қилинди.\nЁшларнинг таклифи билан мактабга 30 дона мусиқа асбоблари совға қилиниб, “Санъат тўгараги” фаолияти йўлга қўйилди. Бу лойиҳа беш муҳим ташаббусни юқори савияда ташкил этилишига ва қишлоқ ёшларининг ўқишдан ташқари касб-ҳунарли бўлишларига ҳам катта хизмат қилади.\nШундан сўнг, бир кун аввал вилоят ҳокимига қишлоқда кутубхона очиш ва уни ўзбек, рус ва тожик тилларидаги бадиий китоблар билан бойитиш таклифи билан тайёрланган махсус кутубхона манзилга етиб келди. Халқ кутубхонаси қишлоқ аҳли билан биргаликда тантанали равишда очилди. Кутубхонада 2000 га яқин ўзбек, рус ва тожик тилларига таржима қилинган дунёнинг дурдона асарлари жой олди.\nУчрашув якунида сектор раҳбарлари ва ишчи гуруҳга билдирилган 100 га яқин муаммо ва таклифлар юзасидан қисқа муддатда “Сарчашма” қишлоғи учун алоҳида вилоят ҳокими дастури ишлаб чиқилишига келишиб олинди.\nҚуйида клипмейкер Умид Нормуратов томонидан тайёрланган мазкур ташрифни ўз ичига олган лавҳалар оқали янаям тўлиқроқ маълумотга эга бўлишингиз мумкин.


Муслима қиз дунёдаги энг яхши талаба бўлди - Hidoyat.uz\nАсосий саҳифа Жамият Аёллар Муслима қиз дунёдаги энг яхши талаба бўлди\nНигериянинг Лагос шаҳридан Фарида Ойолола Жонс Хопкинс истеъдодли ёшлар маркази (CTY) томонидан дунёнинг энг иқтидорли талабаларидан бири деб топилди. Islam.ru хабар беришича, Greensprings School ўрта мактаб ўқувчиси Ойолола CTY Talent Search дастури доирасидаги тестда алоҳида ўзлаштириши учун бу шарафга сазовор бўлди. “Тест оғзаки ва миқдорий фикрлашнинг кўплаб танлови билан қобилиятларнгинг текширувини ўзида намоён қилди ва мен 44 дақиқа ичида 100 та саволга жавоб беришим керак эди!”, – дейди Ойолола.\n“Устозларимнинг тушуниш қобилиятим ва математик фикрлаш қобилиятимни ривожлантиришга қаратилган катта ишлари бўлмаганда ҳеч қачон бундай чекланган вақт ичида бундай юқори балларни қўлга кирита олмаган бўлардим. Мен улардан жуда миннатдорман”, – дейди муслима аёл.\nCTY 1979 йилдан бери иқтидорли болалар учун таълим соҳасида дунёда етакчи ҳисобланади. Марказ 84 мамлакатдан келган талабаларга 4 миллион доллардан ортиқ моддий ёрдам кўрсатади.\nАфрикада кучли бўрон ва қор ёғиши кузатилди


«Провокацияларга биргаликда жавоб қайтарамиз». Путин Нурмагомедовлар билан учрашди\n23:00 / 10.10.2018 82285\nРоссия президенти Владимир Путин Ульяновскда «Россия — спортивная держава» форуми доирасида UFC жангчиси Хабиб Нурмагомедов ҳамда унинг отаси Абдулманноп Нурмагомедов билан учрашди.\nПутин Хабибни ва унинг отасини ирландиялик Конор Макгрегор устидан қозонилган ғалаба билан табриклаган.\nРоссия президенти Хабиб Нурмагомедов «асосий вазифани бажаргани», буни «ишончли ва муносиб» тарзда уддалаганини айтиб, спортчининг отасидан ўғлини жангдан кейин муштлашув келтириб чиқаргани учун қаттиқ жазоламасликни сўраган. Бу орқали у Абдулманноп Нурмагомедов Лас-Вегасдаги жангдан кейин жанжал келтириб чиқарган ўғлини жазоламоқчилигини айтганига ишора қилган.\nНурмагомедов Путин билан суҳбатда UFC бўйича рақиблари «нафақат сакрашини, балки, жангини ҳам қадрлашлари»га умид қилишини билдирган. Хабиб баъзи лаҳзаларда ўзини назорат қила олмай қолгани, бунга жанг вақтида унга қарши бир неча марта провокация қилингани сабаб бўлганини айтиб ўтган.\nРоссия президенти бу қасддан қилингани ҳақида гапирган.\n«Улар атайлаб шундай қилишган, бундан мақсад сени издан чиқариш ва устунликни қўлга киритиш бўлган. Аммо мамлакат ичкарисида ҳаддан ошмаслик, сакрашлардан сақланиш керак. Биз — катта оиламиз. Оилада ҳар нарса бўлиши мумкин, аммо ташқаридан ҳужум бўлса, фақат сен эмас, биз барчамиз шундай сакрай оламиз, биз ҳам паст кетмаймиз ва кўрсатиб қўямиз», деган Путин.\nШу билан биргаликда, Путин икки спортчи ярашиб олишига умид билдирган.\n«Мен спорт қадриятлари ҳаммасидан – маош ва рекламадан устун бўлишига умид билдираман. Сизлар спортчиларга хос дўстлик ва мулоқот учун йўл топасизлар деб умид қиламан», - деган Россия президенти.\nЭслатиб ўтамиз, 7 октябрь куни Лас-Вегасдаги UFC 229 турнирида енгил вазндаги чемпион Хабиб Нурмагомедов икки йўналиш бўйича собиқ чемпион бўлмиш Конор Макгрегорга қарши ҳимоя жанги ўтказди ва тўртинчи раундда рақибни бўғиш усулида ушлаб, ғалаба қозонди. Жанг тугагач, Хабиб Нурмагомедов октагондан ташқарига чиқиб, рақиби тарафдорлари билан жанжаллашди. Бу вақтда эса Хабибнинг тарафдорлари октагон ичига кириб, Конорга ҳужум уюштирди. Вазиятга полиция аралашиб, жанжални бартараф этди.\nСпорт қоидаларини бузгани учун Хабиб Нурмагомедовнинг 2 миллион долларлик гонорари музлатиб қўйилди. Шунингдек, у жарима тўлаши, узоқ муддатга дисквалификация қилиниши ва совриндан маҳрум қилиниши мумкин.\nНурмагомедов ва Макгрегор можароси\nХабиб Нурмагомедов ҳимоя жангида Конор Макгрегорни бўғиш усули билан мағлуб этди. Аммо жанг тугаши билан октагон ташқарисида ва октагон ичида жанжал юзага келди.\nРоссиянинг XXI асрдаги асосий қуроли маълум қилинди\nПутин: Россия АҚШ билан муносабатларни тиклашни хоҳлайди\n«Бунақаси фақат бизда бор» — 6та қирувчи самолёт ҳамроҳлигида учган Путин гипертовушли ракеталари билан мақтанди


Жазо қўллаш таҳдиди чора эмас аввало, жиноятга қўл урмасликни англатмоқ керак - Jizzax viloyati kengashi\nЖазо қўллаш таҳдиди чора эмас аввало, жиноятга қўл урмасликни англатмоқ керак\nДавлатимиз раҳбари раислигида мамлакатимизда ҳуқуқбузарликлар профилактикаси ва жиноятчиликка қарши курашиш борасида белгиланган вазифалар ижроси, бу борада мавжуд муаммолар ва уларни ҳал этиш масалаларига бағишланган видеоселектор йиғилишида айтиб ўтилган ҳар бир масала, илгари сурилган ҳар бир фикр иш фаолиятимизга танқидий кўз билан қараш, халқ ичига янада кўпроқ кириб бориб, уларнинг қалбига йўл топиш, муаммоларни холис ва ҳаққоний ўрганиш кераклигини англатади.\nПрезидентимиз муаммоларни шунчаки санамади, аксинча, аниқ ечими юзасидан қимматли маслаҳат ва кўрсатмаларини ҳам айтиб ўтди. Аслида бу ишларни биз, фаоллар, ҳуқуқ-тартибот органлари вакиллари ва кенг жамоатчилик ҳамкорлигида қилишимиз керак эди. Афсуски, давлат ва жамоат ташкилотлари ўртасида мустаҳкам ҳамкорлик йўлга қўйилмагани, фаолиятимизга етарлича эътибор қаратмаётганимиз, орамизда ташаббус ва фаоллик етишмаётгани аксарият муаммоларни келтириб чиқармоқда.\nМамлакатимизда сўнгги бир йил ичида ҳуқуқбузарликлар профилактикаси ва жиноятчиликка қарши курашишга доир кенг кўламли ислоҳотлар амалга оширилди. Ҳуқуқ-тартибот идораларининг масъулиятини кучайтириш билан бирга, улар учун қулай меҳнат шароитлари яратиб бериляпти. Айни кунда вилоятда 650 дан зиёд профилактика инспекторлари фаолият кўрсатмоқда. Шу кунга қадар 120 дан ортиқ профилактика инспектори хизмат уйлари ва имтиёзли кредит асосида «Matiz» автомашиналарига эга бўлди. Улар маҳалла аҳли билан бир оила аъзоларидек осойишталикни таъминлаш, турли нохуш ҳолатларнинг олдини олишга ҳаракат қилишмоқда. Жойларда халқ билан мутасадди раҳбарларнинг тўғридан-тўғри мулоқоти ва учрашуви, таълим муассасаларида давоматларни ўрганиш, сайёр судлар ўтказиш тизимли йўлга қўйилди. Натижада аҳолининг ҳуқуқий маданияти, саводхонлиги, дунёқараши ошмоқда.\nЖиноятчилик ва ҳуқуқбузарликлар борасидаги ишлар таҳлилига кўра, жорий йилнинг шу кунига қадар 456 та йиғинда жиноятчилик, ҳуқуқбузарлик камайган бўлса, 138 та маҳаллада бирорта жиноятчилик кузатилмаган. Чунки қаерда маҳалла фаоллари аҳоли ва ҳуқуқ-тартибот органлари билан узвий ҳамкорлик қилаётган бўлса, ўша ерда ижобий натижаларга эришилмоқда.\nАлбатта, ютуқлар билан бирга камчилик ва муаммолар ҳам бор. Масалан, Қувасой ва Фарғона шаҳарлари, Учкўприк, Данғара, Тошлоқ, Ёзёвон, Сўх туманларида жиноятчилик билан боғлиқ ҳолатлар кўпайган. Демак, ушбу ҳудудлардаги йиғинларда профилактик тадбирларнинг самарадорлиги етарли даражада таъминланмаган, ҳуқуқ-тартибот идораларининг жамоатчилик билан ҳамкорлиги талаб даражасида йўлга қўйилмаган.\nБу борадаги ишларни самарали ташкил этиш, жиноятчилик ва ҳуқуқбузарликларнинг олдини олишда «Маҳалла посбони» жамоатчилик тузилмасининг ўрни катта. Афсуски, аксарият посбонларнинг салоҳияти, билим ва малакаси талабга жавоб бермайди. Йўқса, маҳаллаларда эр-хотин, қайнона-келин, қўни-қўшнилар ўртасидаги маиший келишмовчиликлар жиноятга, ҳатто қотилликкача етиб бормас эди.\nПрезидентимиз селектор йиғилишида бу хусусида ҳам алоҳида тўхталиб, «Маҳалла посбони» жамоатчилик тузилмасининг иш фаолиятини танқидий кўриб чиқиш, унинг иш самарадорлигини ошириш юзасидан кўрсатма берди. Бундай вазифага фидойи ёшлар сафарбар этилмаётгани, рағбатлантириш механизмлари ишлаб чиқилмагани сабабли ҳуқуқбузарликларнинг барвақт олдини олишда посбонлар иштироки сезилмаётганини таъкидлади.\nЮртбошимизнинг бу таъкиди жуда ўринли. Чунки маҳалла ҳаёти, аҳоли осойишталиги йўлида меҳнат қилаётган киши ўз касбининг масъулиятини ҳис қилиши, бурчининг шарафли жиҳатларидан фахрланиши ва шунга муносиб тарзда ҳалол иш юритиши зарур. Ўз навбатида, бу вазифага муносиб кўрилганлар билим ва малакаси, ахлоқ-одоби билан барчага ўрнак бўлиши жоиз.\nДавлатимиз раҳбари жиноятчиликни жиловлаш кераклиги хусусида сўз юритар экан, фақат жазо қўллаш таҳдиди билан эмас, аввало, аҳоли онгига жиноятга қўл урмаслик, бировнинг ҳақига хиёнат қилмаслик, Ватанга садоқат, атрофдаги инсонларга юксак ҳурматда бўлиш каби фазилатларни сингдириш лозимлиги, бунда оммавий ахборот воситалари, радио-телевидение, ҳуқуқни муҳофаза қилувчи идоралар матбуот хизматлари янада фаоллик кўрсатиши зарурлигини таъкидлади.\nДарҳақиқат, бу узвий ҳамкорлик маҳаллаларда жиноятчиликнинг ҳар қандай кўринишининг олдини олади, унга қарши курашиш механизмини янада кучайтиради.\nБир сўз билан айтганда, муҳтарам Юртбошимизнинг ҳуқуқбузарликлар профилактикаси ва жиноятчиликка қарши курашиш борасида айтиб ўтган фикр ва мулоҳазалари, билдирган таклифлари иш фаолиятимизда муҳим дастуриламал бўлиб, масъулиятимизни янада оширди.\nФуқароларнинг ўзини ўзи бошқариш\nорганлари фаолиятини мувофиқлаштириш\nбўйича Фарғона вилояти кенгаши раисининг\nAvtor: ko'rsatilmagan / Manba: «Mahalla» Газетаси / Ko'rishlar: 85


Эркин Комилов «Шайтанат»нинг нима учун «запрет»га тушгани ҳақида гапирди (видео) - Zamin.uz\n17:50 / 20.09.2020\nЎзбекистон халқ артисти Эркин Комилов «Дарё» интернет-нашри учун эксклюзив интервью берди. Интервьюни «Дарё» мухбири Феруз Муҳаммад ташкиллаштирди. Эркин Комилов суҳбат давомида «Шайтанат» сериалини 20 йил давомида ким «запрет» қилганини билишини, аммо унинг кимлигини айта олмаслигини маълум қилди.\n- "Аллоҳ шу кунларни тўғри қилган экан, мана сериал барибир берилди. Кимдир қилган бу «запрет»ни, лекин ким қилганини Ёдгор билади, мен ҳам биламан. Айтиб бўлмайди. Барибир эфирга кетди-ку. Шундай нарсалар бўлганки, масалан Мирзо Улуғбекни ўйнаганимда кимлардир келиб кўкларга кўтарди. Уёққа нотўғри етиб борган. Энди бунга нима дейсиз? Биз кимга ёмонлик қилибмиз? Ёмонлик етиб боргандан кейин келиб кўрмайдими, ўз кўзи билан кўриши керак-ку, ахир бир вақт топиб бўлса-да! Келиб кўрса, ё тўғри экан, ё нотўғри экан дейди.\nТўғри, ҳаммага ҳам ёқавермаймиз. Ҳаммага ёқаман дейиш ҳам куфрликка киради. Йўқ, биз ҳам бир бандамиз. Кимгадир ош ёқади, кимгадир шавла. Худди шунақа нарса «Шайтанат»да ҳам бўлган. Тўхтатиб қўя қолган.\nЁки Тоҳир Маликка бир хусумати бордир у инсонни, ёки Ёдгорга хусумати бордир, ёки фильмни ўзи ёқмагандир. Нега бундай фильмларни тарғиб қилишимиз керак дегандир. Тўғри, «Шайтанат»дагилар ҳаммаси шайтон йўлига кирганлар. Ҳаммаси одам ўлдирган, ҳаммаси ҳам оппоқ эмас: Асадбек ҳам, Ҳосилбой ҳам, Чувринди ҳам, Ҳайдар ҳам. Битта Жалил бу ерда пок. Лекин барибир ақл йўлига киришди-ку, хатосини тан олди-ку. Шунақа инсонларга муҳтож экан, Асадбек каби йигитларга ҳам муҳтожлар бор экан-ку, жамиятда.\nКимгадир яхшилик қилган, кимгадир ёмонлик қилган. Лекин жамиятга эмас. Бирортаси жамиятга, давлат сиёсатига путур етказмаган. Ўз йўлида ҳаддидан ошганларни жазосини берган. Лекин сиёсатга ҳам аралашмаган, яхши ҳам демаган, ёмон ҳам демаган. Виждон ҳамма нарсадан улуғ турган.\nДемоқчиманки, нимадан қўрқади? Давлатлар нимадан ҳайиқиб туради? Албатта, қуролдан. Давлатдан нега ҳайиқамиз биз? Чунки қонун устувор. Энди қонунни чиқарганлар нимадан қўрқиши керак? Худодан қўрқиши керак. Худодан қўрқмаса, у қонун бир тийин. Ўзлари қонунни чиқариб қўйиб, ўзлари бузиши мумкин. Шунинг учун улар Худодан қўрқиши керак.\nБу дунё ҳаммамиздан қолаверади, инсониятни кўтариб олиб кетаверади. Бу дунёнинг яралганига 4,5 млрд йил бўлган бўлса, ҳали бирорта одам уёқдан буёққа келган эмас. Одамлардан фақат яхшилик қолади", - деди Ўзбекистон халқ артисти Эркин Комилов.\nМаълумот учун, Ўзбекистон халқ артисти Ёдгор Саъдиев «Шайтанат» сериалини «запрет» қилган одамларнинг ўзи, нега сериални «запрет» қилишганини билмаслигини айтганди. «Шайтанат» сериалининг ҳали эфирга узатилмаган 21-қисми ҳам мавжуд бўлиб, ушбу қисм Алишер Навоий номли кино саройида премьера қилиниши кутилмоқда.\nЭркин Комилов Шайтанат “Замин” янгиликларини “Telegram”да кузатиб боринг\n14-02-2020, 07:20, Жамият\nОзодбек Назарбеков: «Ўзбекистонда бизнесларим жуда ҳам кўп»\n26-09-2019, 19:35, Жамият\nЭркин Комилов Ислом Каримов ҳақидаги хотиралари билан бўлишди (видео)\n12-07-2019, 20:53, Жамият\nЭркин Комилов: "Онам йигирма икки фарзандни дунёга келтирган, мен ўн тўққизинчисиман"\n9-07-2019, 17:26, Жамият\nШаҳрам Ғиёсов Malibu ва Ласетти Gentra’ни кимларга совға қилганини маълум қилди (видео)\n7-07-2019, 17:43, Жамият\n15-08-2017, 22:35, Жамият


Туркия Ўзбекистоннинг ишончли стратегик ҳамкори бўлиб қолади - 30 Марта 2022 - YANGILIKLAR / SHOU BIZNES YANGILIKLARI / HABARLAR / AXBOROT - WWW.SHERLAR.ORG - SMS SHERLAR, SEVGI SHERLARI, YANGI\nСуббота, 28.05.2022, 16:59\nГлавная » 2022 » Март » 30 » Туркия Ўзбекистоннинг ишончли стратегик ҳамкори бўлиб қолади\nТуркия Ўзбекистоннинг ишончли стратегик ҳамкори бўлиб қолади\nКўксарой қароргоҳида Ўзбекистон президенти Шавкат Мирзиёев ва Туркия президенти Ражаб Тоййиб Эрдўған тор доирада музокаралар ўтказди.\nЕтакчилар Ўзбекистон ва Туркия ўртасидаги ўзаро ҳурмат, дўстлик ва ишончга асосланган кўп қиррали ҳамкорликни янада ривожлантириш ва мустаҳкамлаш юзасидан фикр алмашдилар.\nУчрашувда асосий эътибор стратегик шериклик муносабатлар даражасини юксалтириш, икки мамлакат ўртасидаги сиёсий, парламентлараро, савдо-иқтисодий ва маданий-гуманитар алоқаларни кенгайтириш масалаларига қаратилди.\nКейинги йилларда икки томонлама ҳамкорлик сезиларли даражада фаоллашди. Ҳукуматлар, вазирлик ва идоралар, ҳудудлар даражасида доимий мулоқотлар йўлга қўйилган. Олий даражада эришилган келишувлар изчил амалга оширилмоқда.\nШавкат Мирзиёев ва Ражаб Тоййиб Эрдўған кооперация лойиҳалари ва дастурларини амалга ошириш орқали савдо-иқтисодий ва инвестициявий алоқаларни янада ривожлантириш Ўзбекистон ва Туркия ҳамкорлигининг муҳим йўналиши эканини қайд этдилар.\nШу маънода, мамлакатларимизнинг катта салоҳияти ва имкониятларини, шу жумладан Савдо-иқтисодий ҳамкорлик бўйича ҳукуматлараро комиссия механизмидан фаол фойдаланиш орқали рўёбга чиқариш зарурлиги таъкидланди.\nДавлат раҳбарлари минтақавий ва халқаро кун тартиби юзасидан фикр алмашар эканлар, мамлакатларимизнинг позициялари ўхшаш эканини қайд этдилар. Кўп томонлама халқаро институтлар доирасидаги икки томонлама ҳамкорликни давом эттиришга келишиб олинди.\nШундан сўнг кенгайтирилган йиғилиш бошланди.\nЎзбекистон раҳбари сўнгги беш йилда ўзаро алоқалар янги босқичга чиққанини таъкидлади.\n«Муҳтарам Эрдўған жаноблари, азиз меҳмонлар. Сизларни Ўзбекистон заминида кўриб турганимиздан мамнунман. Ота юртингизга хуш келибсиз. Фурсатдан фойдаланиб, Наврўз байрами, кириб келаётган муқаддас Рамазон ойи билан барчангизни табриклайман.\nТуркия Ўзбекистон мустақиллигини биринчи бўлиб тан олган ва юртимизда ўз элчихонасини очган давлат. Сўнгги беш йилда алоқаларимиз янги босқичга чиқди. Савдо айланмамиз икки баробар, Ўзбекистондаги Туркия ширкатлари сони беш баробар ошди. Биз ҳозиргина тор доирада Эрдўған жаноблари билан гаплашдик ва барча жиҳатларда фикрларимиз муштарак эканлигини ҳис қилдик.\nБиз бундан кейин кенгашимиз ишини янада кучайтиришга келишиб олдик. Ўзаро келишувларимизни тўлиқ ва ўз вақтида бажаришни режалаштирилдик. Ўзаро манфаатли муносабатларимиз изчил ривожланишидан манфаатдормиз. Туркларда «Ният хайрли бўлса, оқибати ҳам хайрли бўлгай» деган нақл бор. Биз бундан беш йил аввал қардошим билан учрашувимизда ўзаро савдо ҳажмини 5 млрд долларга етказишни мўлжаллагандик. Бугун мана шу режаларни амалга оширишга яқин турибмиз», деди Шавкат Мирзиёев.\nЭрдўған Туркия шу кунгача бўлгани каби Ўзбекистоннинг ишончли стратегик ҳамкори бўлиб қолишини маълум қилди.\n«Аввало самимий туйғулар билан ўз миннатдорчилигимни изҳор этаман. Ўтган ҳафта нишонлаган Наврўз байрами ва келаётган муборак Рамазон ойи мамлакатларимизга барака олиб келишини Аллоҳдан тилаб қоламан. Туркия Ўзбекистон мустақиллигини биринчи бўлиб тан олган давлат, мен ота юртимда эканлигимдан мамнунман.\nҚадрли қардошим Шавкат Мирзиёев томонидан «Янги Ўзбекистон» номи билан олиб борилаётган ислоҳотлар ўзининг натижасини беришига ишонаман. Туркия шу кунгача бўлгани каби Ўзбекистоннинг ишончли стратегик ҳамкори бўлиб қолади», дея Туркия президентининг сўзларини келтирмоқда Kun мухбири.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 34 | Добавил: sherlarorg | Теги: #habarlar, #ahborot, #uznews, #newsuz, #Yangilik, #новости, #xabarlar, #news, #Yangiliklar | Рейтинг: 0.0/0


Сўнгги маълумотларга кўра, музокаранинг биринчи кунида Ҳавьер Солана Али Ларижонийдан Эронга ядровий тадқиқотларни тўхтатиши эвазига олти давлат томонидан тақдим этилган манфаатли иқтисодий ҳамкорлик таклифларига берилган жавобнинг 21-бандига ойдинлик киритишни сўраган.\nЕИ расмийси матбуот вакили Кристина Галлачнинг маълум қилишича, Али Ларижоний бу саволга ойдинлик киритувчи жавобни бермаган. Бироқ бу масалада ҳар қандай мунозарани эътибордан қочирмаслигини таъкидлаган.\nЭрон президенти Маҳмуд Аҳмадинажот эса яқинда Эрон ядровий дастур бўйича тадқиқотлар юритишга ўзини ҳақли, деб билиши ва атом қуроли ишлаб чиқиш нияти йўқлиги ҳақида яна бир бор баёнот берган эди.\n“Улар шуни билиши керакки, Эрон халқи ўзига нисбатан агрессия вабосим ҳамда ўз ҳуқуқи бузилишига заррача ҳам йўл қўймайди”, - деган эди Эрон президенти.\nАҚШ эса Эронга нисбатан БМТ санкциялари имкон қадар тезроқ қўлланишини талаб қилмоқда. АҚШ давлат котиби ўринбосари Николас Бернс ўтган ҳафта Германия, Буюк Британия, Франция, Хитой ва Россия расмийлари иштирокида Берлинда ўтган учрашувда: “Эрон уранни бойитишни тўхтатиш нияти ҳақида гапиргани йўқ. Шунга асосланган ҳолда бизнинг аввалдан айтилган чорани қўллашдан бошқа йўлимиз йўқ. Яъни БМТ Хавфсизлик кенгаши Эронга нисбатан санкция қўллаши керак. Шу орқали биз Эроннинг ўз қарорини ўзгартиришига эришишимиз мумкин”, - деди.\nХабарларга кўра, 11 сентябрь куни яна давом этиши кўзланган музокаралар чоғида БМТ Бош Ассамблеясига тақдим этиладиган санкция лойиҳаси муҳокама этилади. Бироқ Россия ва Хитой томони ҳозирча санкцияга қарши чиқмоқда. Хусусан, шанба куни Хитой Эронга нисбатан босим кучайтирилишига қарши эканини билдирди.\nАйни вақтда АҚШ ва унинг иттифоқчилари Эрон ядровий қурол ишлаб чиқаришга уринаётгани ҳақидаги хавотирни таъкидлашда давом этяпти.\nБироқ энергетика таъминоти бузилиши хавфидан ҳайиқаётган Европа давлатлари дунёда нефть экспорт қилиш бўйича тўртинчи ўринда турадиган Эрон билан ҳалиям бўлса тил топишга уринмоқда.\nЕИ билан Эрон расмийси ўртасида Венада ўтган музокара ана шу хавотир натижаси сифатида баҳоланмоқда.\nҲ.Солана 10 сентябрь кунги музокарани ҳам “самарали”, деб баҳолади.\nБироқ бошқа тафсилотлар ҳозирча маълум қилингани йўқ.\nЯна маълум бўлгани шуки, Эрон уранни бойитишни тўхтатмаслик тўғрисидаги қарорини ўзгартирмаган ва ҳар икки расмий бу масалада келгуси ҳафтада яна учрашишни кўзлаб турибди.


ДАСТЛАБКИ ТУР: ИККИ ЖАМОАМИЗДА ҲАМ ҒАЛАБА\n27 февраль куни футбол бўйича Ўзбекистон миллий чемпионатининг 2020 йилги мавсуми старт олди.\nЭътиборли томони, ўтган йили вилоятимиздан фақатгина "Насаф" Суперлигада иштирок этган бўлса, бу йил "Машъал" ҳам юқори лигага чиқишни уддалади ва жорий мавсумда вилоятимиз футбол мухлисларига илк ғалаба қувончини тақдим этган жамоа ҳам айнан у бўлди.\nСуперлиганинг биринчи тур ўйинлари доирасида 29 февраль куни Жиззахнинг "Суғдиёна" жамоасини Муборакда қабул қилган "газчилар" рақибга ҳеч қандай имконият қолдирмаган ҳолда, 3:0 кўринишидаги йирик ғалабани расмийлаштиришди.\n"Насаф" эса 1 март куни "Қизилқум" жамоаси билан сафарда куч синашди. Навоийдаги "Ёшлик" ўйингоҳида кечган шиддатли беллашувнинг илк дақиқаларида мезбонлар фаол ҳаракат қилиб, африкалик легионери Маккартни Навесебнинг голи билан ҳисобда олдинга ҳам чиқиб олишган эди.\nАммо голдан сўнг ўзини йўқотиб қўймаган "Насаф" шиддатни оширди. Натижада жамоа Шароф Муҳитдиновнинг фантастик голи ва Бобур Абдухолиқовнинг дубли эвазига сафардан 1:3 кўринишидаги ғалаба билан қайтди. Уч голдан ташқари "Насаф"да яна кўплаб голли вазиятлар бўлгани ва ўйинни тўлиқ назорат қилганини айтиш жоиз.\nТаъкидлаб ўтиш ўринли, ушбу мавсум олдидан "Машъал" таркибида ҳам, "Насаф"да ҳам жиддий ўзгаришлар бўлди.\nБу йил Суперлигага чиқишни уддалаган "Машъал" бир қатор янги футболчиларни рўйхатдан ўтказди. Жумладан, "Сурхон"дан Убайдулло Холиқулов, Нажмиддин Нормуродов, "Бухоро"дан Жамолиддин Убайдуллаев, "Динамо"дан Аббос Шодмонов, "Бунёдкор"дан Жаҳонгир Абдусаломов, "Шўртан"дан Сирожиддин Раҳматуллаев ҳамда "Шердор"дан Бобур Мамадаминов "газчилар" таркибига келиб қўшилган бўлса, нигериялик ярим ҳимоячи Ифеаньи Ифеаньи ҳамда украиналик ҳимоячи Денис Васильев билан ҳам шартнома имзоланган.\nЯнги мавсум олдидан Азиз Ғаниев, Дониёр Нарзуллаев, Ислом Рашидхонов, Хуршид Мухторов, Умар Эшмуродов (ушбу футболчининг айни пайтда яна "Насаф"га қайтаётгани ҳақида маълумотлар бор), Сардор Абдураимов, Ҳумоюн Муртазоев каби бир қатор асосий таркиб футболчилари билан хайрлашган "Насаф" эса ўз одатига содиқ равишда таркибни асосан клуб академияси тарбияланувчилари ҳисобига кучайтиришда давом этди. Рўзиқул Бердиевнинг анча жиддий жамоа шакллантиргани кечаги ўйинда кўринди.\nШунингдек, жорий мавсум "аждарлар" таркибида икки нафар легионер - сербиялик ярим ҳимоячи Марко Станоевич ва босниялик ҳужумчи Харис Дилавер ҳам келиб қўшилган.\nЭслатиб ўтиш жоиз, суперлиганинг иккинчи турида "Машъал" Тошкентнинг "Бунёдкор" жамоаси меҳмони бўлса, "Насаф" ўз майдонида "Андижон"ни қабул қилади. Ушбу ўйинлар мос равишда 7-8 март кунлари бўлиб ўтиши белгиланган.


ЖЎҚОРҒИ КЕНГАШДАГИ ҚАБУЛ\nҚорақалпоғистон Республикаси Жўқорғи Кенгесида Корея Республикаси «Евергреен Моторс Гроуп» компанияси раиси Ким Чанг Кеон раҳбарлигидаги тадбиркор, ижтимоий ва таълим гуруҳи вакилларидан иборат делегацияни қабуль қилиш маросими бўлди.\nТаъқидланганидек, Президентимиз Шавкат Мирзиёевнинг ўтган йили 22-24-ноябр кунлари давомида Корея Республикасига давлат ташрифи стратегик шериклик муносабатларида янги босқич бўлди. Шу билан бирга, маданияти ва менталитети бир-бирига яқин бўлган халқларимизни ески дўстлик алоқалари боғлаб туради. Ўтган йили корейц миллатига мансуб бўлган юртдошларимизнинг Ўзбекистонда, жумладан, бизнинг республикамизда яшаётганининг 80 йиллиги кенг турда нишонланди.\nЎз навбатида «Евергреен Моторс Гроуп» компанияси раиси Ким Чанг Кеон самимий қабуль қилгани учун республикамиз раҳбарига миннатдорчилик билдирди. Ташриф давомидаги режалар, амалга ошириладиган лойиҳаларга тўхталиб ўтди.\n-Ташрифимиз давомида тадбиркорлар иштирокида бизнес-форум ўтказиш, Беруний тумани ҳудудида барпо етиладиган цемент заводи қурилиши тамоль тошини қўйиш, қатор даволаш ўринларида бўлиш, келажакда ҳамкорлик бўйича меморандумга имзо чекиш режалаштирилган,-дейди делегация раҳбари, «Евергреен Моторс Гроуп» компанияси раиси Ким Чанг Кеон. –Бу ҳамкорлигимиздаги дастлабки қадам бўлиб қолади. Сабаби, жорий йилнинг август ойида Корея Республикасидан 200 одамнан иборат делегация, жумладан 60 та соғлиқни сақлаш ходими, 40 та тадбиркор ва 100 та туристнинг Қорақалпоғистон Республикасига ташрифи кутилмоқда.\nКўришлар сони: 5624


Франция соғлиқни сақлаш вазири: Парижда ҳар 30 сонияда бир одам COVID-19 га чалинмоқда\n29 май 2022, Тошкент вақти: 13:42\nПариждаги кимсасиз ресторанларда бири.\nПарижда ҳар 30 сонияда бир одам коронавирус инфекциясини юқтириб олмоқда, айни пайтда ҳар чорак соатда бир бемор касалхонага тушяпти.\nБу статистикани 3 ноябрь куни Франция пойтахтида соғлиқни сақлаш вазири Оливье Веран келтирган. RTL Radio эфирида Париж мэри Анн Идальгонинг “савдо ва ижтимоий фаолликни, оз-моз бўлса-да, дастаклаш учун ҳеч бўлмаганда кичик дўконларни очиш” таклифига изоҳ бера туриб, вазир бу каби исталган қарор жуда хавфли бўлиши ва COVID-19 га чалиниш даражаси ошишига сабаб бўлиши мумкинлигини таъкидлаган.\nДушанба, 2 ноябрь куни Францияда коронавирусга чалиниш бўйича янги рекорд (бир кеча-кундузда 52 минг 528 та ҳолат) қайд этилган. Шунингдек, бир кеча-кундузда ўлганлар сони 416 нафарга етиб, қурбонларнинг умумий сони 37 минг нафардан ошиб кетган. Шу кунда мамлакатдаги интенсив терапия палаталарининг 70 фоизи COVID-19 га чалинган беморлар билан тўлган.\nБу орада Европадаги қатор мамлакат ҳукуматлари инфекция кўлами кенгайишига йўл қўймаслик мақсадида чеклов чораларини кучайтирмоқдалар.


Nokia'нинг навбатдаги камерафони "жонли" суратларда - Terabayt.Uz\nУшбу айлана камера блоки орқа панел юқори қисмининг марказида жойлашган бўлиб, тўртинчи тирқиш фоточақноқ учун мўлжалланган.\nТурли бўлимлар суратидан англаш мумкинки, ушбу смартфон яккакристалли тизимга асосланган Snapdragon 660 процессорига эга бўлган. Унинг дисплейи 2340 х 1080 пиксел аниқликда бўлиб, селфи-камера учун томчисимон кемтик кўзда тутилган.\nАккумулятор сиғими 3500 мА/соатни ташкил қилади. Дактилоскоп эса орқа панелдан ўрин олган.\nУшбу маълумотларнинг сизиб чиққанлигидан, янги қурилма тақдимоти тез орада ўтказилиши мумкинлигини тахмин қилиш мумкин.\n#Nokia #Snapdragon 660 #Android смартфон #инсайдер #янги смартфонлар #яхши камерафон


Ўзбекистон Ёзувчилар уюшмаси » «БУ ДУНЁДА МЕН БИР ЙЎЛОВЧИ…»\nАсосий Жаҳон шеърияти «БУ ДУНЁДА МЕН БИР ЙЎЛОВЧИ…»\nЎқилди: 1 069\nБизлар аста кетаётирмиз –\nҲаловатли сокин юртларга.\nФурсат балки менда ҳам тиғиз,\nОтланишим керак сафарга.\nСергей Есенин… Ҳаётининг сўнгги йилларини бетиним сафарларда ўтказган дилбар шоир. Унинг шеъриятга ошуфта кўнгилларни дафъатан мафтун этувчи жилғалардек жарангдор, тоза ва самимий шеърлари олис юртларга саёҳатлари таъсирида туғилди. «Энди қайтмам уйимга, Мен элкезар девона”, — дейди у беҳаловат юрагига узоқлардан таскин излагандек. Видо ва хайрлашув… Бу сўзлар ифодаси унинг асарларида йилдан-йилга мудҳиш башоратдек қуюқлашиб борди. “Бу дунёда мен бир йўловчи, Шодон менга қўл силки эркам”,– сингари мисралар шоир тилида такрор-такрор жаранглади.\n“Есенин сайёҳ ҳам, йўловчи ҳам эмас эди. У Шарққа, энг аввало, рассом юраги билан интилди”, — деган эди адабиётшунослардан бири. Шарқнинг буюк шеъриятига, Ҳофиз, Саъдий, Хайём ижодига бўлган эҳтиром рязанлик йигитни бу юртларга чорлади. “Мен ўқиб-ўрганиш учун бораман” деди дўстларидан бирига.\nТошкент, Самарқанд, Бухоро сафарлари… Есенин шеърларида яратилган Шарқ тимсоли мана шу шаҳарлар табиатидан олинган бўлса ажабмас.\nРавшан кўрдим узоқ юртларни,\nТуш бошқача ва чаман фаслин.\nТуркистоннинг олтин қумлари\nВа Бухоро қайноқ жой аслин –\nсингари мисраларга муҳрлади шоир саёҳат таассуротларини.\nСергей Есенин 1921 йилнинг майида дўсти Александр Ширяевецнинг таклифи билан Тошкентга келди. Унинг ўзбек диёрига қилган сафари ҳақида бизга пойтахтимиздаги шоир номидаги адабиёт музейида сақланаётган материллар ҳикоя қилади. Мана, В.И. Вольпин хотираларининг қўлёзма нусхаси, унда шоирнинг Тошкентга келган илк кунлари тасвирланган: Есенин хурсанд, ҳаяжонланган, ён-атрофга тўймай боқади. Тошкентнинг ўзига хос табиати, тиниқ, зангори осмони, одамларнинг тонгги тараддуди — барча-барчасига ҳайрат билан қарайди. Шайҳонтоҳур ва Ўрда чойхоналаридаги зиёфатлар, рўза кунлари ва ҳайитнинг “Очил” дастурхони: тарвузлару қовунлар, шафтоли, узум, ўриклар, ёнғоқлару ҳолвалар, кабобу ёғли палов Москванинг очлик ҳукм сурган қучоғидан келган йигитни беэътибор қолдирмади. Ўзбек куй-қўшиқлари, мушоиралар шоирга манзур бўлгани ҳам бу хотираларда эътироф этилган.\nДарвоқе, Самарқандга қилган икки кунлик сафари ҳам унда катта таассурот қолдирган. Рафиқаси Айседора Дунканнинг хотираларига кўра, у Италияни айланиб юрганида: “Ах, барибир Самарқандга етмайди!”, дея бир неча бор такрорлаган экан.\nСергей Есенин музейи 1981 йили ташкил этилган бўлиб, ундаги 3000дан ортиқ экспонат учта залда жойланган. Марказий залда шоирнинг Ўзбекистон сафарига бағишланган экспозициялар, замондошларининг хотиралари, суратлари ўрин олган. Залга кираверишдаги бурчакда келеслик Азимбой Каримов ва унинг оила аъзолари тушган суратлар осиғлиқ. Шеърият мухлиси бўлган Азимбой дала ҳовлисида ўтган бу учрашувда ўқилган форс ва туркий тилдаги шеърларни шоир бутун вужуди билан қизиқиб тинглагани замондошлари хотираларида қайд этилган. Бундай мушоиралар Тошкентдаги “Турон” ва “Хива” кинотеатрлари, “Колизей” театри, Туркистон оммавий кутубхонасида, дўстлари В.Вольпин, А.Ширяевец, Г.Михайловларнинг уйларида ҳам ўтказилган. Шундай йиғинлардан бирида шоир ўзбек юртида хотимасига нуқта қўйган “Пугачёв” достонини ёддан ўқиб бергани кўпчиликни ҳайратга солган.\nМузей залларининг иккинчиси шоир ижодига бағишланган. Дунёнинг 250 тилига таржима қилинган “Форс тароналари” туркумининг турли нашрлари, шоир асарларининг шарқ тилларига таржималари, таржимонлари, ўзбек адиб ва санъаткорларининг хотиралари бу гўзал шеъриятга бўлган эҳтиромдан ёрқин далолат бериб турибди. “Ҳақиқий рус шоири Сергей Есенин биз ўзбеклар учун ҳам азиз ва қадрдон бўлиб қолди”, деб ёзади ўафур ўулом. Есенин асарларининг Эркин Воҳидов томонидан қилинган таржима нашрлари асосида ташкил этилган бурчак севимли шоиримизнинг “Сергей Есенин ўзбек ўқувчисига жаҳонга машҳур рассомлардан биридек ўта кенг тақдим этилиши керак”, деган холис ниятининг тасдиғидек таассурот қолдиради.\nШоир ҳаёти ва ўлими билан боғлиқ экспонатлар ўрин олган учинчи залга ўтамиз. Деворга шоир оила аъзолари — ота-онаси, сингиллари, фарзандлари, рафиқаларининг суратлари илинган. Улар орасида Есенинга ёстиқдош аёллар суратлари эътиборни тортади. Аслида шоир улар ҳаётида чақмоқ каби оний нур сочиб, қувонч ва оғриқли из қолдириб ўтган. Замондошларининг таъкидлашича, унинг қалби ўзи бирга яшаган аёлларга эмас, балки париваш шеъриятга чин шайдо бўлган. Бурчаклардан бири шоирнинг қизи Татьяна Есенина тақдим этган ашёлар асосида ташкил этилган. 1941 йили уруш муносабати билан Россиядан Ўзбекистонга келиб қолган Татьяна учун, кейинчалик унинг фарзандлари, набиралари учун бу иссиқ ўлка ҳақиқий ватанга айланди.\nМузей залларида С.И.Зининнинг “Есенин образи китоб белгиларида” экслибрислари, В.В.Николюкнинг Есенин мавзусига бағишланган картиналари, шоирнинг асл дастхатлари, унинг ҳаётлигида чоп этилган асарлари нашрлари, “Пугачёв” достони автографи фотонусхаси сингари қимматли экспонатлар, китоб, журнал, фотосуратлар шоир ҳаёти ва ижодининг ёрқин мазмунидан гувоҳлик бериб турибди.\nМана, мусофир юртларда шоирга ҳамроҳ бўлган, ўғли Константин томонидан музейга тақдим этилган жигарранг жомадон, ўттиз баҳорни кўриб улгурмай ижод оламини тарк этган шоир ҳаётининг бир парчасидан ҳикоя қилиб тургандек.\nМузей илмий ходими Борис Голендер билан хайрлашиб кўчага чиқар эканман, бурчакда мунғайгандек турган шоир жомадони негадир кўз ўнгимда яна жонланди:\n— Хуросонда бир дарвоза бор,\nОстонаси гулга кўмилган…\nДилбар асарларга доя бўлган шоир сафарлари унинг ўзига-да фараҳ бахш этгани, бу шеърларда менинг Ватанимнинг ҳам бетакрор тасвири мужассам эканини ўйлаб, кўнглимга овунч ва таскин инди, ифтихор уйғонди.